Нега қон гуруҳлари фарқли бўлади ва у нималарда акс этади? » Ўзбекистон янгиликлари – Zamin.uz\n11 сентябрь 2019, 23:36\nҚон гуруҳлари нимаси билан ўзгача, резус-фактор нима ва буларнинг барчаси инсон саломатлиги ва характерига қандай таъсир кўрсатиши ҳақида қизиқарли маълумотлар.\nҚон гуруҳларга бўлинади\nҚоннинг таркиби плазма ва унда сузиб юрувчи ҳужайралардан — эритроцитлар, лейкоцитлар ва тромбоцитлардан ташкил топган. Эритроцит қобиғида юзлаб антигенлар, яъни гликопротеин ёки гликолипидлар мавжуд бўлиб, уларнинг борлиги генетикага алоқадордир. ABO тизими учун 2 хил антиген аҳамиятга эга: А ва В. Айнан уларнинг борлиги ёки йўқлиги қон гуруҳини белгилаб беради.\nA (II) қон гуруҳи — эритроцитлар фақат A антигенларини ишлаб чиқаради.\nB (III) қон гуруҳи — фақат B антигенлари чиқарилади.\nO (I) қон гуруҳи — на A антигени, на B антигени мавжуд.\nAB (IV) — A ва B антигенлари бор.\nШунингдек, қон гуруҳларига боғлиқ равишда, плазмада альфа (анти-А) ёки бета (анти-В) антителалари бўлиши мумкин. Улар бегона антигенлар билан курашувчи ва иммун жавобни уйғота олувчи оқсил бирикмасидир.\nA (II) қон гуруҳи — зардобда анти-В антителаси бор.\nB (III) қон гуруҳи — зардобда анти-А антителаси бор.\nO (I) қон гуруҳи — анти-А ҳам, анти-В ҳам мавжуд.\nAB (IV) — анти-А ҳам, анти-В ҳам йўқ.\nНима учун қон қуйиш учун унинг қон гуруҳи муҳим?\nАгар А қон гуруҳидаги инсонга В гуруҳдаги қон қуйилса, зардобдаги анти-В антителаси донор қонидаги антигенларга таъсир билдира бошлайди, уларга ёпишади ва чўкиндига айланади — агглютинациялашади. Бунинг натижасида томирлар бекилиб қолиши ва ўлим кузатилиши мумкин.\nАйнан шунинг учун донор танлашда қон гуруҳи доимо инобатга олинади.\n1. Инсон қони А гуруҳига мансуб бўлса, унга А ва О гуруҳини қуйиш мумкин.\n2. В гуруҳидаги инсонга В ва О қонини қуйиш мумкин.\n3. Агар қон гуруҳи АВ тоифасига кирса, В ва О турдаги қон қуйилади.\n4. О гуруҳига кирувчи қон эгаларига фақат О гуруҳидаги қон мос келади.\nАммо улар ҳар қайси бошқа гуруҳ учун донор бўла олади. Ахир уларда антиген йўқ, бу дегани уларга қарши на альфа, на бета антителалари курашга киришади.\nБироқ қон қуйишда унинг гуруҳидан ташқари, резус-фактори ҳам муҳим.\nРезус-фактор — эритроцитлар юқори қаватидаги D-антиген оқсиллари. Агар сизда шундай оқсил мавжуд бўлса, резус-фактор мусбат бўлади (Rh+), агар йўқ бўлса — манфий (Rh–).\nМанфий Rh’ли инсонга D-антигенли қон қуйилса, унинг организми D-антителасини ишлаб чиқара бошлайди. Бу эритроцитларни вайрон қилади. Шунинг учун резус-манфийга мос келувчи гуруҳ қонини ҳар қандай инсонга қуйиш мумкин, резус-мусбатли қонни фақатгина Rh+’ли инсонларга қуйилади. Ваҳоланки, ер юзида манфий резус-факторли қон уруҳига мансуб инсонлар резус-мусбатларга қараганда анча кам — атиги 15 фоиз.\nҚон қуйишдан ташқари, Rh–’ли инсонлар ўзларидаги ноёбликни ҳомиладорликни режалаштириш вақтида ҳам инобатга олишлари зарур. Агар Rh– қонли аёлда Rh+ қонли ҳомила пайдо бўлса, у она қони билан оз бўлсада алоқага киришади ва натижа антитела ишлаб чиқилишига олиб келади. Бу биринчи ҳомиладорликда муаммо туғдирмайди, аммо иккинчи ва кейинги ҳомиладорликда Rh+ ҳомила пайдо бўлса, антитела йўлдош орқали ўтиши натижасида бола қони ҳужайраларига зарар етади ва анемия ривожланади.\nҚон гуруҳи ва резус-фактор қандай аниқланади?\nЛаборатория таҳлили ўтказилади: қон намунасига альфа ва бета реагентлари қўшилади ва реакция кузатилади.\nАгар қонда А антигени бўлса, анти-В қўшилиши билан эритроцитлар чўка бошлайди, ва аксинча — анти-А қўшилиши билан В антигенли қон чўкади. АВ гуруҳидаги қон ҳеч қандай антителага реакция билдирмаса, О гуруҳи ҳар қандай типдаги антителага таъсирчандир.\nХудди шу ҳолат резус-факторлар билан ҳам такрорланади: қонга анти-D қўшилади. Агар ўзгариш кузатилса демак инсонда Rh+, йўқ бўлса — Rh–.\nҚон гуруҳлари яна бирор нарсада таъсир кўрсатадими?\nҚон гуруҳига қараб характерни аниқлашга, парҳез ва касб танлашга ҳаракат қилишади. Бу асосан Японияда кенг тарқалган — уларда ҳамкасб ва жуфт танлаш, овқат ва ҳатто сочиқ сотиб олишда ҳам қон гуруҳи аҳамиятга олинади.\nБу классификациялар мунажжимлар башорати даражасидадир — кимдир ишонади, аммо исбот йўқ. Биз илмий изланишларга асосланган баъзи боғлиқликларни кўриб чиқамиз.\nҚон гуруҳи организмнинг лектинларни муаммосиз ҳазм қилиш фаолиятига таъсир кўрсатади. Лектинлар — донлар, дуккаклилар, сут, денгиз маҳсулотлари ва тухум.\nМасалан, лима ловияси экстракти фақатгина А гуруҳидаги эритроцитлар бирлашишини уйғотади, узунчоқ пўстли дуккаклилар эса фақат О гуруҳи эритроцитларда. Бироқ кўплаб лектинлар барча қон гуруҳларига нисбатан ўзаро таъсир кўрсатади. Бундан ташқари, қайта ишланган дуккаклиларда лектинлар парчаланади ва ҳеч қайси қон гуруҳидаги одамга зарар бермайди.\nШунингдек, қон гуруҳлари ёғли овқатларни ўзлаштириш имкониятига ҳам таъсир кўрсатади. А ва АВ қон гуруҳили инсонларда ишқор фосфотазлари яъни фосфор ва ёғ кислоталари метаболизми учун муҳим бўлган ферментлар О ва В гуруҳига нисбатан сезиларли даражада кам. Бу кейинги таъкидланган гуруҳлар ёғли овқатни ҳазм қилиш қобилиятига эгалигини кўрсатади.\nҚон гуруҳи баъзи касалликлар хавфини ошириши мумкин.\nЮрак-қон томир касалликлари (ЮҚК)\nО гуруҳига кирувчи инсонларнинг юрак касалликларига чалиниш даражаси 11 фоиз кам ва ЮҚК хавфи ҳам жуда оздир. О гуруҳи билан солиштирганда А қон гуруҳидагилар миокард инфарктини кўпроқ бошдан кечиришса, В гуруҳида ишемик инсульт ва веналар тромбози хавфи юқори.\nА (II) қон гуруҳи. Ошқозон раки ва Helicobacter pylori — ошқозон ярасини келтириб чиқарувчи бактерия билан зарарланиш хавфи юқори.\nB (III) қон гуруҳи. Ошқозон ости бези, қизилўнгач, ўт йўллари саратони хавфи юқори.\nAB (IV) қон гуруҳи. Ошқозон ости бези саратони хавфи юқори.\nO (I) қон гуруҳи. Тери раки хавфи юқори, ошқозон ва ошқозон ости бези саратони хавфи кам.\nОлимлар тўғри ичак, кўкрак бези саратони ва қон гуруҳлари ўртасида бевосита алоқа топишмаган. Аммо саратоннинг бу турлари инсон ҳаёт тарзига жиддий боғлиқдир.\nҚон гуруҳи жисмоний кўрсаткичларга таъсир кўрсатади: куч, қувват, тезлик ва ҳаракатларнинг мослиги. Қуйида биз маълум бир қон гуруҳи вакиллари қандай тавсифга эгалиги ва қайси спорт турида омад қозониши мумкинлиги эҳтимолларини кўриб чиқамиз.\nO (I) қон гуруҳи\nБу қон гуруҳидаги инсонларни спортчилар, айниқса енгил атлетикачилар ва курашчилар орасида тез-тез учратиш мумкин. Улар чидамли ва турли спорт турларида тез омадга эришишади. I қон гуруҳидаги инсонлар портлаш ҳарактеридаги ишларга мойил: спринт, яккакураш, оғир атлетика.\nТавсия: енгил атлетика, қисқа масофага югуриш, яккакураш, оғир атлетика.\nА (II) қон гуруҳи\nИккинчи қон гуруҳидаги одамлар жанг санъатида кам тайёргарликка эга бўлишади, бироқ техник томондан қийин бўлган спорт турларида муваффақият қозонишади. А (II) қон гуруҳидаги инсонларнинг кўп фоизи оғир атлетикачилар ва гимнастикачилар, ўйин спорт турлари орасида учратилади.\nТавсия: оғир атлетика, гимнастика, теннис, футбол, волейбол, ҳоккей, баскетбол.\nB (III) қон гуруҳи\nЮқори тезлик ва координация, юқори тайёргарлик ушбу гуруҳ вакиллари қисқа вақтда катта натижаларга эришишида кўмак беради. Учинчи гуруҳ қони соҳиблари яккакураш ва тезлик муҳим бўлган бошқа спорт турларида омад қозонишади.\nТавсия: бокс ва бошқа яккакурашлар, функционал кўпкураш.\nAB (IV) қон гуруҳи\nIV гуруҳ қон эгалари учун куч характерлидир. Бу инсонларга куч муҳим, аммо ҳаракат тезлиги аҳамиятсиз.\nТавсия: пауэрлифтинг, стронгмен.\nБу маълумотлардан спорт турини танлашда фойдаланиш мумкин, бироқ уни бузиб бўлмас қоида сифатида қабул қилиш ярамайди. Чунки ғалаба қозонишга имкон берувчи бошқа кўрсаткичлар ҳам мавжуд, масалан маълум типдаги мушак тўқималари ва асаб тизими.\nАгар сиз мусобақалашиш ва спорт соҳасида фаолият кўрсатиш фикридан йироқ бўлсангиз, ушбу ўзига хос хусусиятлар ҳақида унутинг ва ўз хоҳиш-истакларингизга кўра бир машғулотни танланг.\nСиз қон гуруҳингиздан қатъи назар ҳар қандай спорт билан ҳаваскор даражада шуғулланишингиз, саломатлигингизни асрашингиз ва машғулотлардан завқ олишингиз мумкин.\nМашҳур психологик тестлар орқали қон гуруҳлари ва инсон шахсияти орасидаги алоқани аниқлашга бир неча бор уриниб кўрилган.\nАвстралиялик 240 нафар эркак ва аёл қатнашган тадқиқотда ҳеч қандай боғлиқлик топилмаган. Бу на канадалик олимнинг 400 кишилик ва на америкалик изланувчининг 2,5 минг нафардан ортиқ Тайван талабалари иштирок этган таҳлилларида ўз ифодасини топган.\nҲатто япон олимлари ҳам қон гуруҳлари ва шахсият ўртасидаги боғлиқлик 0,3 фоиздан кам деган фикрга келишган. Шундай қилиб, қон ва характер ўртасида узвий алоқа ҳақидаги фикрни олға суришга ҳеч қандай жиддий асос йўқ.\nҚон қуйишда у мансуб бўлган гуруҳ ва резус-фактор аҳамиятлидир. Агар қон гуруҳи мос келмаса, агглютинация — эритроцитлар ёпишиши бошланиши мумкин.\nҚон гуруҳлари овқат ҳазм қилишда баъзи таъсирларга эга, бироқ гуруҳлар бўйича парҳез ташкиллаштириш ўзининг самарали таъсирини кўрсатмаган.\nҚон гуруҳлари ЮҚК хавфига ўз таъсирини кўрсатади, аммо ушбу касалликлар келиб чиқишининг маълум омили ҳисобланмайди.\nҚон гуруҳларининг киши характерига таъсири аниқланмаган ва шахсиятни белгиламайди.\nИнтернет материаллари асосида Н. Каршиева тайёрлади\nТеглар: қон гуруҳлари саломатлик\nЯнгиликлар » Ҳаёт тарзи » Нега қон гуруҳлари фарқли бўлади ва у нималарда акс этади?\n19:36 Нега инсонларнинг қон гуруҳлари ҳар хил?\n11:33 Шифо маслаҳат: Эр-хотин резус фактори мщс келмаса...\n16:40 Инсон организми ҳақида 40 та қизиқарли маълумот: иккинчи ўнталик


Комилжон ота Қобилов Иккинчи Жаҳон уруши чоғида Туркистон легионида хизмат қилган сўнгги сўғдлик ҳисобланади.\nТуркистон легионида хизмат қилган сўғдлик Комилжон Қобилов бу йил ғалаба байрами арафасида реабилитация қилинди.\nКомилжон ота 1939 йили Совет армияси сафига чақирилди ва Украинадаги Волин вилояти Ковел шаҳрида разведка полкида хизмат қила бошлади.\n- Мен хизмат қилган Ковел шаҳри Волин вилоятининг ғарбида, Полша билан чегарадош минтақада жойлашган. Волин вилояти 1939 йилда ташкил этилган янги вилоят эди. 1941 йилнинг 22 июн куни Полшадан бостириб келган немис фашистлар Волин вилоятини саноқли соатларда босиб олишди. Мен хизмат қилган отли разведка полки ҳам тор-мор этилди. Тирик қолганларни немислар асирга олишди ва бизни Полшага жўнатишди,- дейди ўша мудҳиш йилларни эсларкан Комилжон ота.\nУнинг айтишича, концлагердаги ҳарбий асирларга ўлик отларни олиб келиб ташлашарди. Яшашни хоҳлаганлар хом гўштни ейишга мажбур бўлган. Хоҳламаганлар эса оч қолиб, охир-оқибатда жон таслим қилишарди.\n“Рус ва ўрта осиёликларни немислар калтаклашарди, таҳқирлашарди, лекин ўлдирмас эдилар, - дейди Комилжон ота, - яҳудийлар эса ўша заҳоти отиб ташланарди”.\n1941 йилда Германияда Мустафо Чўқай, Боймирза Ҳайит, Вали Қаюмхон, Рўзи Назар каби бир гуруҳ туркистонлик зиёлилар томонидан урушда асирга тушган ўрта осиёликлардан иборат Туркистон легиони тузилганди. 1942 йилнинг феврал ойида эса Полшада бу легионнинг машқ лагери ташкил этилди. Легион раҳбарлари немислар эгаллаб олган давлатлардаги концлагерларда бўлиб, ҳарбий асирларни ўз сафларига даъват қилишарди. Полшадаги концлагерда ана шундай тарғибот вақтида Комилжон Қобилов ҳам бу легион сафига қўшилади.\n“Комилжон ота, сиз шу легионни ташкил этган Мустафо Чўқай, Боймирза Ҳайит, Вали Қаюмхон, Рўзи Назарлар билан учрашганмисиз?” дея сўраймиз суҳбатдошдан. Бу саволга жавоб беришдан олдин ота анча ўйланди - саволимиз унга ёқмагани кўриниб турарди. Шу боис бўлса керак, у қисқа жавоб қилди.\n- Узоқдан кўрганман, қўл бериб, саломлашганим йўқ, суҳбатлашмаганман ҳатто. Мен Полшадаги ҳарбий машқ лагерида медбрат бўлиб ишладим,- дейди Комилжон ота.\n1944 йилда Полшани озод этган Совет армияси Туркистон легионига қарашли полкни ҳам тор-мор қилди. Легионда бўлган ва омон қолганлар асирга олиниб, СССРдаги лагерларга жўнатилди.\n- Мени аввал Сибирга жўнатишди. Изғиринли совуқдан, очликдан, калтаклардан анчагина лагердошларим жон таслим қилди. Сибирдан кейин Урал, Мордовия ва охири Челябинскдаги ҳарбий асирлар қамоқхонасига ташлашди. Қайси қамоқхонага юборишмасин, ҳамма жойда тергов, сўроқ ва калтаклаш бошланарди,- деб эслайди Комилжон ота.\nСуҳбатдошимизнинг айтишича, 1953 йилда Сталин ўлимидан кейин лагердаги кўпчилик асирларга жавоб беришган. Жавоб беришдан олдин, уларда қаерга боришларини, йўлни топиб олиш-олмасликларини сўрашган. “Ха” деб жавоб берганларни қўйиб юборишган. Улар орасида Комилжон ота ҳам бор эди. Бироқ У ватанига - Сўғд вилоятидаги Рўмон қишлоғига қайтиб келганидан кейин ҳам қийинчиликлар тугамади.\nНеча ой давомида уни НКВДда тергов ва сўроқ қилишди. Комилжон ота қишлоғида ҳам бошини тик кўтариб юролмас эди. Бундай ачинарли ҳаёт яқин кунларгача давом этиб келди. Йиллар ўтиб, вилоят ва Хўжанд шахар ветеранлар шўроси тавсиялари ва сўровлари натижасида Комилжон Қобилов реабилитация қилинди.\n- Иккинчи Жаҳон уруши даврида ҳарбий асирга тушганларни реабилитация қилишда ҳозир ҳам давом этмоқдамиз. Улар хоин эмас, уруш қатнашчилари ҳисобланади. Ахир улар ўз истаги билан асирга тушмаган-ку. Бугун уруш қатнашчилари сони жуда кам қолган. Уларнинг ҳар бирини ҳақиқий қаҳрамонлар, десам хато бўлмайди. Чунки ўша ҳаёт-мамот жангларида, концлагерларда омон қолганликларининг ўзи қаҳрамонликдир,- дейди Хўжанд шаҳар уруш фахрийлари шўроси раис ўринбосари Мамадхон Эшонов.\nКомилжон Қобиловга Иккинчи Жаҳон уруши ветерани номи қайтарилди. Унинг урушни эслатувчи битта медали бор, у ҳам бўлса Тожикистон мустақилликка эришгандан кейин берилган. Айни пайтда Комилжон ота Қобиловнинг 40 та невараси ва 30 та эвараси бор.


Бағдодда бир вақтнинг ўзида 6 та портлаш бўлди\n19 январ 2021, Тошкент вақти: 23:39\nБугун Ироқ пойтахти Бағдоднинг турли туманларида бир вақтнинг ўзида олтита портлаш содир этилди.\nПолиция ва шифокорларнинг маълумотига кўра, Бағдоддаги портлашларда камида 12 киши ҳалок бўлган ва 30 киши жароҳатланган.\nПолиция расмийлари маълумотига кўра, Бағдод шимолидаги Шуала туманида автомобил портлаши оқибатида камида 4 киши ўлган яна 14 киши жароҳатланган.\nШунингдек, шаҳарнинг Ал Амрия, Ғазалия, Ёрмук ва Дора туманларида портлашлар содир этилди.\nБағдоддаги бугунги портлашлар май ойидаги энг қонли теракт ҳисобланмоқда.


Самарқандда Россияда меҳнат муҳожирлигида бўлган ота ва ўғил экстремистликда айбланиб қамалди\n20 октябр 2020, Тошкент вақти: 04:38\nСамарқандда Петербургда меҳнат муҳожирлигида бўлган ота ва ўғил Ўзбекистонда шариат қонунларига асосланган диний давлат ташкил этиш тарафдорлари сифатида айбланиб узоқ муддатларга қамалди.\nPodrobno.uz нашрининг 10 сентябрда хабар беришича, Самарқанд вилоят Ургут туман суди Ҳасан Пирматовни 10 йилга, унинг отаси Жамолиддин Пирматовни 8 йилга озодликдан маҳрум қилган.\nХабарда айтилишича, ота ва ўғил Пирматовлар Санкт-Петербург шаҳрида меҳнат муҳожирлигида бўлган пайтларида “Ислом жиҳодчилари” гуруҳи таъсирига тушиб қолган. Улар бу ташкилотнинг “жиҳодга ва ислом халифалигини барпо этишга қаратилган экстремистик материалларини ўрганганлар”, дейилади хабарда.\nМаълум қилинишича, Пирматовлар Россия ва Ўзбекистон махсус хизматлари ўтказган амалиёт пайтида Петербургда қўлга олинган ҳамда Ўзбекистонга депортация қилинган.\nЎзбекистон махсус хизматлари “Ислом жиҳодчилари” ташкилотини Россияда Мирсобир Ҳамидқориев деган шахс ўз тарафдорлари билан 2009 йилда ташкил этганини иддао қилиб келади.\nЕвропа суди ўзбекистонлик қочқин Мирсобир Ҳамидқориев 2014 йилнинг 9 июнида Россия махфий хизматлари ёрдамида Тошкентга олиб чиқилганини эътироф этиб, Россияни 2017 йил январида 19 минг 500 евро миқдорида жаримага тортган эди.\nРоссиядаги “Мемориал” ташкилоти адвокати Илларион Васильев Озодлик радиосига Москвадан ўғирлаб кетилганидан кейин Мирсобир Ҳамидқориев Ўзбекистонда 8 йилга қамалганини билдирган.


"ДНК" текшируви опа-укани бир-биридан ажратди » "Kattaqo'rgon haqiqati" газетаси\n22.01.2020 - Беш ташаббус – беш имконият\n22.01.2020 - Фармацевтика ходими тиббий ёрдам кўрсатмагани учун жавобгар бўлади\n22.01.2020 - Абдулла Арипов Ўзбекистон бош вазири бўлди\n21.01.2020 - Ҳайдовчи ЙПХ ходимига пора бераётганда қўлга олинди\n21.01.2020 - UzAuto Motors компанияси мижозлар учун янги хизматни ишга туширди\n21.01.2020 - «Бемаврит ўтказилган тўй» мақоласини ўқиб...\n20.01.2020 - Шавкат Мирзиёев: Депутатнинг қалби, виждони уйғоқ бўлса, вазирлар ҳам, ҳукумат ҳам уйғоқ бўлади\nXarita: Демонстрационный сайт » Долзарб мавзу » "ДНК" текшируви опа-укани бир-биридан ажратди\n20 август, 2019 0 277\nОила аталмиш катта мактаб остонасига қадам қўяётган фарзандларимизнинг оқ-қорани таниб, бу муқаддас қўрғоннинг юкини елкага олишга қодир бўлгандагина бирлаштириш муҳим аҳамиятга эга. Бу борада катталарнинг, ота-оналарнинг сергак ва масъулиятни доим ҳис қилиши қўрғоннинг эрта дарз кетишининг олдини олади.\nАфсуски, ҳаётимизда шундай воқеалар ҳам содир бўлиб турибди-ки, эшитган қулоқ оғринади, кишининг кўнгли хира тортади. Сизу бизга ибрат бўлиши учун қуйидаги воқеликни келтириб ўтишни лозим топдим.\nФуқаролик ишлари бўйича Каттақўрғон туманлараро судига Эъзоза Каримова (мақоладаги исм-фамилиялар ўзгартирилган)дан мурожаат келиб тушди. Ундан маълум бўлишича, Эъзозанинг ота-онаси 2017 йилда аммасининг ўғли Мансур Назаровга унаштириб қўйишади. Ҳали оиланинг нима эканлиги, унинг мажбурияти қандай, шаъни, қадр-қиммати ҳақида мутлақо тушунчага эга бўлмаган ёшлар унаштирилгач тез-тез учрашиб туришади. Бу учрашувлар туфайли бўлғуси эр-хотиннинг муносабатлари тобора "қуюқлашиб", Эъзоза Мансурдан ҳомиладор бўлиб қолади. Вақт ўтиб бундан хабар топган Мансур Эъзоза билан ҳеч қачон бирга бўлмагани, унга "қўлини учини ҳам теккизмаганини" рўкач қилиб, боласидан тонади.\nҚариндошлар ўртасида келишмовчиликлар авж олди. Бу суд жараёнигача давом этди. Эъзоза никоҳсиз, тўй маросимларсиз қонуний отаси ҳали маълум бўлмаган ўғил фарзандни дунёга келтирди. Мансур ўз фарзандини ҳали-ҳамон тан олмасдан келарди. Суд қарори билан норасида гўдак тегишли равишда тиббий экспертизадан ўтказиладиган бўлди. "ДНК" боланинг отасини аниқлаб берди: у Мансур Назаров бўлиб чиқди. Адолат қарор топди, отадан алимент пули ҳам ундириладиган бўлди. Бироқ...\nКатталарнинг лоқайдлиги сабаб ушбу ҳодиса туфайли бир қанча муаммолар юзага келди. Биринчи навбатда, қудалар - бир қориндан талашиб тушган опа-укалар бир умрга юз кўришмас бўлди, оила қурилмасдан барбод бўлди, эл ичида уларнинг номи қора бўлди.\nМана, кўряпсизми, оддийгина бўлғуси келин-куёвларнинг тўйдан олдинги учрашувларига бепарволик, оила остонасига қадам қўяётган ёшларнинг ҳали бунга тайёр эмаслигининг оқибатида қанча фожеа юзага келяпти. Бу, ўз навбатида, сизу биз, барчамизнинг маҳаллаларда, оилаларда ижтимоий-маънавий муҳитнинг соғлом бўлиши учун курашишимиз лозимлигини англатади. Бу каби иллатларнинг авж олиши вирус каби бошқаларга юқишидан аввал бирдамлик билан унинг олдини олишимиз лозим.\nФуқаролик ишлари бўйича Каттақўрғон\nтуманлараро суди раиси.\n17 январь, 2020 0 35\n11 январь, 2020 0 157\nФармацевтика ходими тиббий ёрдам кўрсатмагани учун жавобгар бўлади\nТиббиёт ва фармацевтика ходимлари фуқароларга шошилинч тиббий ёрдам кўрсатишлари шарт.\nФармацевтика ходими тиббий ёрдам\nАбдулла Арипов Ўзбекистон бош вазири\nҲайдовчи ЙПХ ходимига пора бераётганда\n30 апрель, 2019 0 1 040\n30 январь, 2019 0 1 022\n09 январь, 2019 0 1 012\n05 декабрь, 2018 0 819\n07 декабрь, 2018 0 814\n18 ноябрь, 2018 0 718\n09 апрель, 2019 0 440\n28 ноябрь, 2018 0 576\n18 декабрь, 2018 0 593\n22 январь, 2020 0 19\nАбдулла Арипов Ўзбекистон бош вазири бўлди\n22 январь, 2020 0 4\nАслида бариси бошқача...\n21 январь, 2020 0 56\n21 январь, 2020 0 29\n100 миллион сўм Каттақўрғон тумани 1-мактаб жамоaсига насиб этадиган бўлди\nЎқитувчилардан қариндошларининг паспорт нусхаси нега талаб қилиняпти?


Наманганда "Чарм тўп 2019" совриндорлари муносиб кутиб олинди — Teletype\n3-ўрин учун Қашқадарё вилоятининг “Оққамиш” жамоасига қарши майдонга саф тортишди. Аввалига воҳалик ёшлар 2-0 ҳисобида олдинга чиқиб олишган эди. Аммо, “Навкент”МФЙ жамоаммиз ғалабага бўлган иродасини намоён этди ва якунда 3-2 ҳисоби билан ғалаба қозонган ҳолда мусобақанинг бронза медалига сазовор бўлишди. Миллий (эски Бунёдкор) стадионида тантанали тақдирлаш маросими ўтказилди. Маросимда жамоаммизни ФИФА Рефериси Равшан Эрматов, Миллий олимпия қўмитаси президенти Рустам Шоабдураҳмонов, Жисмоний тарбия ва спорт вазири Набиев Дилмурод Хамидуллаевич, вазир ўринбосарлари Касимов Ойбек Омилович ва Муминджонов Шариф Фузаилович, Наманган вилоят Жисмоний тарбия ва спорт бошқармаси бошлиғи Карабаев Шокир Ахмедович ва Наманган вилоят болалар-ўсмирлар футбол академияси директори Исмаилов Ғанишер Абдугаппаровичлар диплом ва медаллар билан тақдирлашди ва энг қувонарлиси мусобақанинг 2 хил номинацияси бўйича жамоамиздан “Энг яхши ярим ҳимоячи” – Шуҳрат Исганов (“Навкент”, Наманган) ва “Энг яхши мураббий” – Аҳмаджон Холмирзаев (“Навкент”, Наманган) деб топилди. Шундай қилиб, илк бор ўтказилган “Чарм тўп” футбол мусобақасида жамоаммиз вилоятимиз шаънини қўлларидан келганича ҳимоя қилиб совриндор жамоамиз Наманганга эсон-омон ёруғ юз билан қайтишди.\nМустақиллигимизнинг 28 йиллигига вилоятимиз шаъни учун байрам совғасини тақдим қилган жамоаммизни ҳамда чемпион ва иқтидорли спортчилариммизни Поп темир йўл вокзалида тантанали карнай сурнайлар садоси остида кутиб олинди.\nҚуйида ушбу ўтказилган "Чарм тўп 2019" мусобақасининг тантанали тақдирлаш маросими ва жамоаммизнинг кутиб олиш маросимининг энг ёрқин лаҳзаларидан фотолавхаларни хавола этамиз.


Тижорат банклари, тегишли ташкилот ва идоралар мутасаддилари йиғилган мазкур қабулда муаммосига ечим излаб келган 60 дан ортиқ тадбиркор мурожаати ўрганилди.\nКогон шаҳрида ишлаб чиқариш фаолиятини йўлга қўйиш мақсадида келган “CHORI ISLOM QURILISH” МЧЖ раҳбари Илҳом Чориев имтиёзли кредит олиш мақсадида “Халқ банки” Когон филиалига мурожаат қилган. Аммо банкда етарли ресурс йўқлиги айтилиб, тадбиркорнинг аризаси рад қилинган. Қабулда “Халқ банки” вилоят филиалаи томонидан тадбиркорга 30 миллион сўм кредит ажратиладиган бўлди.\n— Газоблок, шлакоблок ва пенаблок ишлаб чиқарадиган кичик цехимиз бор, – дейди Қоровулбозор туманидаги “Мирғолиб” оилавий корхонаси раҳбари Миролим Мақсудов. — Фаолиятни кенгайтириш мақсадида тумандаги бўш ётган бино-иншоотлардан бирини сўраб келдик.\nҚурувчиликка ихтисослашган “АLIХАN STORY SOVEST” МЧЖ раҳбари Мақсуд Ражабов Когон шаҳрида бунёд этган турар жой биносининг ер усти ва ер ости бўлимларининг кадастр ҳужжатини алоҳида тайёрлаш учун маълумотнома олиш ҳаракатида. Шу масалада амалий ёрдам сўраб вилоят ҳокими ўринбосарига юзланди. Вилоят Ер ресурслари ва давлат кадастри бошқармаси мутасаддиларига мурожаатни жойига бориб ўрганиш ва қонун доирасида хулоса бериш топшириғи берилди.\n— Пойафзал ишлаб чиқарамиз, – дейди жондорлик тадбиркор Истам Саидов. — Ўзимга тегишли “Жондор пойафзал сервис” МЧЖ фаолиятини кенгайтириш ва қўшимча ишчи ўринларини яратиш мақсадида тижорат банкидан олган кредитим муддатини узайтириш ва қўшимча яна 100 миллион сўм сармоя олишимда амалий ёрдам сўрайман.\nБу мурожаат ҳам қонунчиликка мувофиқ ўрганилиб, аввал олинган кредит муддати узайтирилди ва тадбиркорга 100 миллион сўм эмас, балки 30 миллион сўм кредит ажратиш мумкинлиги тушунтирилди. Асосан, кредит таъминоти билан боғлиқ яна ўндан ортиқ мурожаат тижорат банклари мутасаддилари томонидан шу ерда ўрганилиб, аксарияти ижобий ечимини топди.\nPrevious Post: Бухоро вилоятида ўтказилган аттестация натижалари\nNext Post: Ёшлар билан очиқ мулоқот бўлди


Негаки, унинг қудрати ва каромати туфайли бир-биридан қизиқ, ғаройиб воқеалар содир бўлиб туради. Бундан инсон боласи донг қотади.\nЯқинда азиз-авлиёлар, сирли мўъжизалар юрти Нуротада бўлдим. Бутун шаҳар қадимий Нурота тоғ тизмаларининг бир бўлаги бўлган Оқтов деб аталувчи тоғдан оқиб чиқувчи Нур булоғидан сув ичади. Ариқдаги сувда балиқлар галаси эмин-эркин, озод сузиб юрибди. Маҳаллий ва хорижлик сайёҳлар мафтункор «Чашма» тарихий мажмуаси ёнидаги балиқлардан асло кўз узмайди. Балиқлар ҳам буни фаҳмлагандек ғуж-ғуж бўлиб олганича, у ёқдан, бу ёққа сузгани-сузган. Айтишларича, улар сувнинг софлиги, биллурдек тиниқлигини таъминлашни узоқ йиллардан буён уддасидан чиқиб келаётган экан. Шунингдек, маҳаллий халқ орасида устига белги қўйилган бир балиқни Деҳибаландда Деҳибаланд-Нурота йўлидаги қияликнинг кўтарилиш қисмида жойлашган қишлоқ ва Нуротадаги булоқларда учратиш мумкин, деган гаплар юради. Бу гаплар авлоддан-авлодларга ўтиб келяпти. Бундан чиқди Деҳибаланддаги учта ва Нуротадаги мавжуд булоқларни боғлаб турадиган сирли ерости йўли мавжуд экан-да. Ҳарҳолда бу тахминлар ҳақиқатга анча яқин. Бу ердаги балиқларни овлаб бўлмайди. Улар ҳозирги кунда давлат муҳофазасига олинган.\nМажмуани томоша қилиб юрганимда, мўйлови сабза урган ёш бир йигитча эътиборимни тортди. У булоқ бўйида сал энкайиб турганича кафтидаги писталардан оз-оздан сув юзига сочарди. Шу маҳал ғуж-ғуж балиқлар галаси сув юзида пайдо бўлди-ю, пистани ҳаш-паш дегунча чақиб ташлади. Сўнгра «Пистанинг пўчоғини бу ерда зинҳор қолдирма», деган маънода юзага чиқарди. Шунда қизиқишим устун келиб, мен ҳам кафтимдаги писталарни сув бетига сочиб юбордим. Булоқ тиниқлашиб, бирдан пистачақар балиқлар галаси ҳозиру нозир бўлди. Сув тезоб оқувчан бўлгани сабабли, писта пўчоқлари катта қувур орқали шаҳарга чиқиб кетар экан. Очиғи, буни кўрганларнинг бариси, ҳайратдан донг қотиб қолди. Рости, писта чақиб ажойиб ва антиқа томоша кўрсатаётган балиқларга қойил қолмай сира иложингиз йўқ.\n11:30, 26.04.2019 ✔159\n12:01, 07.03.2019 ✔238\n16:08, 22.02.2019 ✔300\n✔ 159  11:30, 26.04.2019\n✔ 238  12:01, 07.03.2019\n✔ 300  16:08, 22.02.2019\n✔ 298  23:24, 06.02.2019\n✔ 319  11:10, 31.01.2019


«Болаларнинг бошини силаб, оилангиз бағрига олганингиз учун сизларга таъзим қилиб, раҳмат айтаман» — Шавкат Мирзиёев – Bugun.uz\nЖамият - 18:09 · 21.04.2022\n«Болаларнинг бошини силаб, оилангиз бағрига олганингиз учун сизларга таъзим қилиб, раҳмат айтаман» — Шавкат Мирзиёев\nШавкат Мирзиёев 21 апрель куни Қашқадарё вилоятида оилавий болалар уйи ташкил этган ота-оналар билан учрашди. Бу ҳақда Президент матбуот хизмати хабар берди.\nҚайд этилишича, Қашқадарё вилоятида биринчилардан бўлиб, Китоб туманидаги 5-сон ва Қамашидаги 4-сон Меҳрибонлик уйлари ёпилган. У ерда тарбияланганларнинг бир қисми яқинлари ёнига қайтган бўлса, бир қисми оилавий болалар уйларига қабул қилинган.\nПрезидент Қашқадарёга сафарида Ҳусан Холлиев ва Гулбаҳор Хонимова, Шокир Суюнов ва Гулбаҳор Ҳамидова, Бахтиёр Тўраев ва Гулбаҳор Алланазарова оилалари билан учрашган.\n«Давлатимиз сиёсатини амалга ошириб, болаларнинг бошини силаб, оилангиз бағрига олганингиз учун сизларга таъзим қилиб, раҳмат айтаман. Сиз ўзлигимизни, халқимиз маънавиятини намоён этиб, намуна бўлаяпсиз. Бу қийин, буни ҳамма ҳам тушунмаслиги мумкин. Лекин бу савоб ишнинг ажру мукофоти жуда улкан. Сиз тарих яратаяпсиз, ўзингизга маънавий ҳайкал қўяяпсиз. Халқимиз бундай олижаноб фазилатларни юксак қадрлайди», — деган Президент.\nМамлакат раҳбари, шунингдек, болалар билан ҳам гаплашган.\n«Ҳаёт ўнқир-чўнқир, синовлардан иборат. Ҳозир сизлар учун синов. Лекин, мен ишонаман, келажакда тенгдошларингга ўрнак бўласизлар. Меҳнат, машаққатсиз муваффақиятга эришиб бўлмайди. Мен ҳам болалигимда қийинчилик кўриб, катта бўлганман. Сизлар ҳар доим давлатимизнинг эътиборида бўласиз: таълим-тарбиянгиз, ўқишларга киришингизни назоратга оламиз. Худо хоҳласа, камолингизни кўриш ҳаммамизга насиб этсин», — деган Шавкат Мирзиёев.\nАввалроқ Шавкат Мирзиёев Қашқадарё вилоятига ташрифи давомида Амир Темурнинг жанг маҳорати ҳақида гапириб ўтганди. Шунингдек, Президент Қашқадарёда аҳоли вакиллари билан учрашув ўтказган.


Нукусдаги қимирлаб туриши айтилган кўприк ҳолати бўйича расмий баёнот берилди\n08:42 / 27.04.2021\nНукусдаги «Жанга базар» ва «Aлмазар» МФЙлари оралиғидаги темир йўл устида жойлашган кўприк қурилиши ҳали тўлиқ якунига етмасдан фойдаланишга топширилгани, у йўловчилар ўтганда қимирлаб туриши ҳақида хабар бергандик.\nҚўнғирот темир йўллари УК муҳандиси Ўктам Камаловнинг Kun.uz мухбирига айтишича, кўприк қурилиши чиндан ҳам якунига етмаган. Маҳаллий ҳокимият билан келишилган ҳолда фойдаланишга рухсат берилган.\nЎктам Камаловнинг сўзларига кўра, кўприкнинг ҳозирги қиёфаси бутунлай ўзгаради. Лойиҳада кўрсатилган кўприкнинг том қисми ўрнатилади. Қўшимча тунги чироқлар ҳам ўрнатилади. Кўприкнинг ташқи қиёфасида Қорақалпоқ миллий орнаментларидан фойдаланилади.\nКўприкнинг тўлиқ битказилмаганига сабаб, лойиҳада кўрсатилган тунги ёритиш чироқлари ва том қисми талабга жавоб бермаган. Буюртмачи ташкилот бу жиҳозларга қайтадан буюртма берган.\nҚўнғирот темир йўллари УК муҳандиси кўприкдаги ёриқларга ҳам тўхталиб ўтди. Унинг айтишича, иккита бетон бирлашган жойда ёриқлар, кичик бўш жой бўлиши табиий ҳолат. Турли хил силкинишлар бўлган пайтда кўприк синиб кетмаслиги учун жуда муҳим, дейди Ўктам Камалов.\nШунингдек, муҳандис кўприкда ишлар тўлиқ якунига етгандан кейин ОАВ учун махсус тақдимот ўтказилишини ҳам айтиб ўтди.\nМаълумот учун, ушбу кўприкдан Нукусдаги 22-, 27-, 34-, 41-мактаб ўқувчилари ва 22-, 23-кичик туман, «Қўскўл-3» МФЙ аҳли ўтиб қайтишади. У «Ўзбекистон темир йўллари» АЖ буюртмаси асосида қурилган. Уни «Кўприк қурилиш» ДУК амалга оширган. Қурилишга жами 1 млрд 500 минг сўм маблағ ажратилган.\nАввалроқ Нукус деҳқон бозори қаршисидаги осма кўприк 2-3 кун ичида ишга тушиши ҳақида хабар бергандик. 28 мартдан бери салкам 30 кун вақт ўтдики, кўприк ҳалиям ишга тушмади.


Мюнхендаги отишмани уюштирган жиноятчи 18 ёшли ўсмир эканлиги маълум қилинди\n07:31 / 23.07.2016\nМюнхен полицияси шаҳардаги кафе ва савдо марказида отишма содир этган эркак шахсини аниқлаштирди, деб ёзмоқда Süddeutsche Zeitung. Шаҳарда бошқа отишмалар содир бўлгани ҳақидаги маълумотлар тасдиқланмади.\nМатбуот-анжуманида отишмани содир этганликда гумонланаётган жиноятчи эрон миллатига мансуб 18 ёшли ўсмир эканлиги маълум қилинди. Унинг ҳам Эрон, ҳам Германия фуқаролиги бўлган. Айни вақтдаги маълумотларга кўра, у бир ўзи ҳаракат қилган ва ҳужумдан кейин ўз жонига қасд қилган.\nЖиноятчининг жасади савдо марказидан бир километрча узоқликда топилган.\nМюнхен полицияси раҳбари Хубертус Андре фожиа оқибатида ҳалок бўлганлар яқинларига ҳамдардлик билдирди ва бу кун унинг ҳаётидаги энг оғири бўлганини таъкидлаб ўтди. Шаҳарда ҳуқуқ-тартибот муассасаларининг 2,3 минг ходими иш олиб борган, жумладан қўшни Австриядан Cobra махсус бўлими ходимлари ҳам етиб келган.\nОхирги маълумотларга кўра, отишма оқибатида 10 киши ҳалок бўлган, 21 киши жароҳат олган. Жабрланганлар орасида болалар, ҳалок бўлганлар орасида ёшлар бор. Уч нафар жабрланган оғир аҳволда қолмоқда.


Усмон Тошев: Тактик жиҳатдан ҳеч кимга ютқазмаймиз, ҳатто Японияга ҳам! » Ўзбекистон янгиликлари – Zamin.uz\nУсмон Тошев: Тактик жиҳатдан ҳеч кимга ютқазмаймиз, ҳатто Японияга ҳам!\n02 август 2019, 12:20\nҲамюртимиз Усмон Тошевнинг Тожикистон миллий терма жамоаси бош мураббийи сифатидаги фаолияти давом этмоқда. Шу боис унинг у ердаги ҳаёти ва фаолиятини кузатиб бориш биз учун ҳам қизиқ туюлмоқда. Жаҳон чемпионати саралаш баҳслари учун астойдил тайёргарлик кўраётган ён қўшниларимиз Усмон Қудратовичга ишонч билдиришмоқда. Шу сабабли Тошевни олдинда жуда муҳим ва жиддий ўйинлар кутмоқда.\nҲиндистоннинг Аҳмадобод шаҳрида Ҳиндистон, Тожикистон, КХДР ва Сурия терма жамоалари иштирокида халқаро мусобақа бўлиб ўтди. Усмон Тошев жамоаси эса финалда иштирок этди. Мураббий дастлаб турнир таассуротлари ҳақида гапирди.\n- Турнир биз учун жуда яхши ўтди. Биз у ерга нима учун бордик? Фақат тайёргарлик кўриш учун. Бундай вазиятда ютиш ёки ютқазишнинг фарқи йўқ эди. Муҳими, биз Ҳиндистонда учта жамоа билан ўйин ўтказдик. Лекин у ерда айрим муаммоларга дуч келдик. Масалан, маҳаллий об-ҳавоси бизга бироз ҳалақит берди. Жуда иссиқ, намлик юқори экан. Бундан ташқари, овқат масаласида жуда қийналдик. Маҳаллий овқати бизнинг йигитларга ёқмади.\nЎзимизга керакли таомни эса улар тайёрлай олишмади. Лекин “Ҳаят” меҳмонхонасида яшадик ва у ерда шароитлар яхши. Фақат маҳаллий овқати билан об-ҳавоси бизга тўғри келмади. Умуман олганда, жамоамиз яхши ўйнади. Фақат финалдаги учрашувда бизга тезлик етишмади ва кучимиз ҳам етмай қолди. КХДР футболчилари эса жисмоний томондан яхши тайёрланишган экан, бақувват. Улар иккинчи қаватдан ҳам яхши ўйин кўрсатишди.\nЛекин бизникилар ҳам ҳаводаги тўп учун курашларнинг аксариятида яхши ўйнашди. Аммо биз дарвозамиздан кулгули гол ўтказиб юбордик. Рикошет орқали дарвозамиз ишғол этилди. Лекин биз у ерга тўлиқ таркиб билан бора олмагандик. Айрим футболчиларимиз жароҳат олишганди ва бир қатор ёшларни олиб бордик. Жамоамизда бироз бўлса-да, ўйин бор. Бу мусобақанинг бизга фойдаси кўп тегди.\nЖЧ-2022 саралашининг иккинчи босқичида Тожикистон терма жамоаси “F» гуруҳида Япония, Қирғизистон, Мьянма ва Монголия билан беллашади. Бу борада бош мураббий шундай деди:\n- Қуръа ташланган пайтда биз Ҳиндистонда эдик. Биласиз, биз учинчи саватчада эдик. 1- ва 2-саватчада эса кучли жамоалар бор эди. Шунинг учун ҳар қандай ҳолатда ҳам кучли рақиблар билан бир гуруҳдан жой олишимизни билардик. Лекин биз учун ҳамма рақиблар бир. Барибир барчаси билан ўйнаш керак. Кимни ютсангиз ҳам фақат уч очкодан берилади. Япония ҳаммадан кучли. Бундай жамоага қарши ўйнаш эса жуда қизиқ бўлади. Ҳар бир ўйин биз учун катта мактаб вазифасини бажаради. Япония, Қирғизистон, Мьянма, Монголия...ҳаммаси ҳар хил жойдаги жамоалар. Улар билан ўйнаш чиндан ҳам қизиқарли кечади.\n2-ўрин учун имконият хусусида\nУшбу гуруҳда Япония яққол фаворит. Шу боис 2-ўрин учун асосий кураш Қирғизистон билан Тожикистон ўртасида кечиши кутилмоқда. Усмон Тошев ҳам бу фикрга қўшилди.\n- Ҳар кимнинг ўз фикри бор. Лекин чиндан ҳам 2-ўрин учун Қирғизистон билан Тожикистон курашади деган гаплар ҳақиқатга яқин. Лекин биз ким билан бўлмасин фақат яхши ўйнашга ҳаракат қиламиз. Масалан, Монголияни ҳеч ким билмайди. У ерда футбол энди-энди бошланяпти. Мисол учун Японияга қарши ўйинда биз олдиндан таслим бўлмаймиз ва шунчаки ўйинни уларга топшириб қўймаймиз. Биламанки, уларга ҳам осон бўлмайди. Ўзим ҳам бу ўйинларни кутяпман.\nМураббий учун ЖЧ саралашидаги дастлабки синов\nУсмон Тошев бош мураббий сифатида илк бор жаҳон чемпионати саралаш баҳсларида дебютини ўтказади. Шу боис бу унинг учун ҳам жуда муҳим босқич ҳисобланади. Бу масала бўйича қуйидагича изоҳ билдирди.\n- Иштиёқимиз кучли. Август ойида Европада ўйин ўтказмоқчимиз. Бу борада рақиб истаяпмиз. Албатта, улар рейтинг бўйича кучлироқ жамоаларни танлашади. Лекин барибир Европа жамоаси билан ўйнамоқчимиз. Бундай катта мусобақа олдидан менда фақат спорт тамойилларига асосланган ҳаяжон бор, аммо қўрқув йўқ. Лекин биз тактик томондан ҳеч кимга ютқазмаймиз, ҳатто Японияга ҳам. Аммо кучимиз қаергача етади, жисмоний тайёргарлигимиз қандайлигини ўйинлар кўрсатиб беради.\nЎзбекистон терма жамоаси ва унинг гуруҳи тўғрисида\nШунингдек, Ўзбекистон миллий терма жамоасининг рақиблари ҳақида ҳам фикрлар билдирилмоқда. Тошев ҳам терма жамоамизга бефарқ бўлмагани учун ушбу масала бўйича ҳам ўзининг қарашларини билдириб ўтди.\n- Ўзбекистон терма жамоаси яхши таркибга эга ва кучли. Ҳамма Ўзбекистонни жаҳон чемпионатига чиқишини кутяпти. Мен ҳам Ўзбекистоннинг рақибларини ютиб мундиалга йўл олишини хоҳлаяпман. Ўйлайманки, Ўзбекистон бу гуруҳдан ҳотиржамлик билан кейинги босқичга чиқади. Лекин рақибларга доим ҳурмат билан ёндашиш лозим. Ўзбекистоннинг жаҳон чемпионатига чиқиш вақти келди. Бунинг учун катта тайёргарлик кўриляпти.\nТошев тожикистонликларга ваъда бера оладими?\nТожикистонлик мухлисларнинг терма жамоасидан умидлари катта. Шу боис улар Усмон Тошевга ҳам умид кўзи билан қарамоқдалар. Хўш, мураббий тожикистонликларга қандайдир ваъда бера оладими?\n- Ҳеч кимга бирор нимани ваъда бера олмайди. Биз фолбин эмасмиз. Аслида мени у ерда ишлашимнинг ўзи катта ваъда. Тожикистонга нима учун келганимни биламан-ку. Дам олишга борганим йўқ. У ерда кўришиш учун амаким ёки тоғам йўқ. Билиб турибманки, олдимизга гуруҳдан чиқиш вазифаси қўйилади. Биз ҳаракат қиламиз ва курашамиз. Бироқ мураббийнинг бир ўзи ҳеч нима қила олмайди.\nАгар ютсак ҳаммамиз ютган бўламиз. Ютқазсак эса фақат мураббий ютқазади. Лекин ваъда бериш нима? Агар ваъда берсам, мен бошқача ишлайманми? Биринчи навбатда ўзим хоҳлайман муваффақиятларга эришишни. Ютсам биринчи навбатда ишимга баҳо беришади. Агар гуруҳдан чиқа олмасак, ўзимга минус бўлади. Буларни жуда яхши тушуниб турибман.\nЯнгиликлар » Спорт » Усмон Тошев: Тактик жиҳатдан ҳеч кимга ютқазмаймиз, ҳатто Японияга ҳам!\n15:00 Деян Журжевич: “Гол уролмаган жамоа ғалаба қозонолмайди”\n14:31 Рўзиқул Бердиев: “Навбаҳор” натижа учун шошилиши ва асабийлашишини кутган эдик”\n14:17 Ўзбекистон кубоги. "Насаф" Наманганда "Навбаҳор"ни мағлубиятга учратди (видео)\n14:17 Zamin.uz сайтининг мобил дастурлари тайёр, AppStory ёки Play Market'дан юклаб олинг\n13:54 Бюджет маблағлари ҳисобидан тиббий ёрдам кўрсатиладиган касалликлар рўйхати тасдиқланди\n13:30 Энергия тежовчи қурилмаларни харид қилганларга харажатнинг 30 фоизи миқдорида компенсация берилади\n13:06 Америкада икки оғизли балиқ тутилди\n13:03 "Scorpion" фильмига қанча пул кетгани маълум қилинди\n12:43 "Атамбаев иши"да юқори мартабали янги айбланувчи пайдо бўлди\n12:20 Майкл Жексоннинг яширин васиятномаси борлиги маълум қилинди\n11:57 Сенат ялпи мажлисида қандай масалалар кўрилмоқда?\n11:56 Италиядаги пляждан 40 кг қумни олиб кетишга уринган туристлар қўлга олинди\n15:55 Усмон Тошев: "Менимча, Осиёда ҳали ҳам келишилган ўйинлар бор экан"\n06:31 Усмон Тошев Тожикистон олимпия терма жамоасида мураббийлар штабини шакллантирди\n07:57 Усмон Тошев Тожикистон миллий терма жамоасини ҳам бошқаради\n08:30 Ўзбекистон яна бир нуфузли мусобақага мезбонлик қилади\nБюджет маблағлари ҳисобидан тиббий ёрдам кўрсатиладиган касалликлар рўйхати тасдиқланди\nЭнергия тежовчи қурилмаларни харид қилганларга харажатнинг 30 фоизи миқдорида компенсация берилади\nАмерикада икки оғизли балиқ тутилди\n"Атамбаев иши"да юқори мартабали янги айбланувчи пайдо бўлди\nМайкл Жексоннинг яширин васиятномаси борлиги маълум қилинди\nИталиядаги пляждан 40 кг қумни олиб кетишга уринган туристлар қўлга олинди\nДеян Журжевич: “Гол уролмаган жамоа ғалаба қозонолмайди”\nРўзиқул Бердиев: “Навбаҳор” натижа учун шошилиши ва асабийлашишини кутган эдик”\nЎзбекистон кубоги. "Насаф" Наманганда "Навбаҳор"ни мағлубиятга учратди (видео)\nКупер ЖЧ-2022 йўлидаги илк ўйин олдидан йиғинга чақирган футболчилар рўйхати


Париж: ЮНЕСКОнинг 40-юбилей сессиясида Ўзбекистон делегацияси иштирок этмоқда\nПариж шаҳрида ЮНЕСКО 40-юбилей сессиясининг тантанали очилиш маросими бўлиб ўтди. Унда БМТ ва ЮНЕСКО раҳбарияти билан бир қаторда 14 давлат ва ҳукумат делегациялари иштирок этишди – Тожикистон, Сербия, Эстония, Латвия, Сьерра-Леоне ва Мали президентлари, Арманистон, Андорра, Мальта, Тунис ва бошқалар шулар жумласидандир.\nЎзбекистондан сессия ишида Бош вазир ўринбосари Азиз Абдуҳакимов бошчилигидаги делегация қатнашмоқда.\nАнжуманнинг очилишида БМТ Бош котиби Антониу Гуттериш чиқиш қилиб, у асосан инсоният олдида турган муҳим чақириқлар ҳамда уларнинг ечимини топиш учун ҳар томонлама ҳамкорлик алоқаларини мустаҳкамлашнинг аҳамиятига тўхталди.\nГуттериш жамиятлар, мамлакатлар ва дунё тинчлигига рахна солаётган асосий хавфларни қайд этиб ўтди:\n- геосиёсий беқарорлик кўлами кенгайиши, халқаро ҳуқуқ аҳамиятининг заифлашуви ва кўп қутбли тизимнинг бузилиши;\n- ижтимоий келишувни бузиш, аҳолининг ўз ҳукуматига ишончсизлигининг сезиларли даражада ошиши;\n- миллий ва диний жиҳатдан камчиликни ташкил қилганлар ҳамда мигрантларга нисбатан камситилишнинг кучайиши;\n- иқлим ўзгариши, ўсимликлар ва жониворлар турлари йўқолишига олиб келган глобал экотизимнинг бузилиши;\n- рақамли бўлинишнинг чуқурлашуви, шу жумладан замонавий технологиялар асосида кибержиноятлар сонининг кўпайиши.\nУшбу контекстда Гуттериш юқорида қайд этилган чақириқларга қарши маданият, таълим, илм-фан ва технологияларни ривожлантиришда глобал саъй-ҳаракатларни қўллаб-қувватлаш, жамиятда ОАВнинг роли ва журналистларни ҳимоялаш, халқлар ўртасида ўзаро алоқаларни мустаҳкамлаш ҳамда диний бағрикенглик орқали курашишда ЮНЕСКОнинг БМТ тизимида тутган асосий ролини алоҳида таъкидлади\nБМТ Бош котиби ёшлар муаммосини ҳал қилишда бирлашиш заруратига алоҳида эътибор қаратди.\n“Ёшлар ўртасида ишсизлик ва ўз жонига қасд қилиш ҳолатларининг ошишига нисбатан бефарқлик мисли кўрилмаган оқибатларга олиб келиши мумкин. Шу боис ёш авлод ўз муаммосини ўз ҳал қилишни ўрганадиган шароитларни яратиш жуда муҳим”, - деди А.Гуттериш.\nБМТ Бош котиби ташкилотга аъзо мамлакатларни замонамиз муаммолари ечимини топиш учун ҳамкорликни мустаҳкамлашда кўп томонлама дипломатиянинг ролини аниқ англаб етишга чақирди. Унинг сўзларига кўра, бу маънода инклюзивликни таъминлаш, яъни халқаро ташкилотларнинг нафақат давлатлар, балки глобал молиявий институтлар, хусусий сектор ва шаҳарлар билан алоқаларини кенгайтириш алоҳида аҳамиятга эга.\nСессия 13 ноябрь куни ўз ишини бошлади. Анжуманнинг асосий тадбири умусиёсий дебатлар бўлиб, уларнинг давомида делегациялар раҳбарлари, жумладан Ўзбекистон делегацияси раҳбари ўз маърузаси билан чиқиш қилмоқда.\n186 Июль 14 , 2020\n51 Июль 14 , 2020\n419 Июль 13 , 2020\n400 Июль 13 , 2020\n138 Июль 13 , 2020\n467 Июль 12 , 2020\nТашрифлар бугун: 8536


Жаҳонда коронавирусдан ўлганлар сони 4 миллион кишидан ошди\n23 октябр 2021, Тошкент вақти: 21:52\nЖаҳонда коронавирусга қарши 3 миллиард 495 миллион доза вакцина қўлланилди.\nЖаҳон соғлиқни сақлаш ташкилотининг билдиришича, сўнгги бир сутка давомида жаҳонда 372 970 киши коронавирусга чалинди. Бу билан вирус юқтирганлар сони 187 миллион 086 мингдан ошди. Ташкилот беморлардан 4 миллион 42 минг нафари вафот этганини маълум қилди. Сўнгги бир сутка ичида коронавирусдан 7 469 киши ўлган.\nКоронавирус бўйича мустақил статистикани олиб бораётган АҚШдаги Жон Хопкинс университети эса шу кунгача жаҳонда коронавирусга чалинганлар сони 187 миллион 757 мингдан ошганини, беморлардан 4 миллион 48 мингги ўлганини билдирмоқда.\nКоронавирусга чалинганлар сони бўйича АҚШ ҳамон биринчи ўринда бормоқда. Бу мамлакатда 33,518 миллиондан ортиқ одам коронавирусга чалинган.\nИккинчи ўринда Ҳиндистон (30,907 миллиондан ортиқ), учинчи ўринда Бразилия (19,089 миллиондан ортиқ), тўртинчи ўринда Россия (5,833 миллиондан ортиқ), бешинчи ўринда эса Франция (5,700 миллиондан ортиқ) бормоқда.\nЖонс Хопкинс университети жаҳонда коронавирусга қарши 3 миллиард 495 миллион доза вакцина қўлланилганнини маълум қилди.


Яна 13 май. 13 йиллик сир\n20:20 / 13.05.2018\nБугун «13 май»га 13 йил тўлди. Сўз билан ифодалаш қийин (ифода ҳам этилмаган) Андижон воқеаларининг қонли тарихига мурожаат қилишда ҳар доим воқеалар тушунарсиз бир тизмадан бошланади. «Акромийлар» оқимига аъзо сифатида кўрилган жиноятчилар қуролли йўл билан давлат идора ва ташкилотларига, хусусан ҳамтовоқлари сақланаётган Андижон шаҳридаги қамоқхонага ҳужум қилган».\nБу воқеалар ортида аслида кимлар турган? Нега тадбиркорлик қилиб юрган шахслар ҳокимиятни қурол билан тўнтаришга киришганди? Ғарбнинг воқеа юзасидан иддаолари-чи?\nБу воқеа ўша йилнинг сентябрь ойида Ўзбекистон Республикаси Бош прокуратураси томонидан олиб борилган тергов суриштирув натижаларидан кейинги ҳисоботда «Ўзбекистон мустақил сиёсати, унинг миллий манфаатларини, конституциявий тузумини ағдариш ва исломий давлат барпо этишга қаратилган, геосиёсий манфаатларга тўлиқ мос келувчи пухта ўйланган ва режалаштирилган ҳаракат» дея баҳоланганди.\nМен 13 йил аввал шу воқеаларга шахсан гувоҳ бўлган, жараённинг ривожланиш нуқтасида юз берган ҳолатнинг тафсилотлари билан таниш шахс билан суҳбатлашдим. Суҳбатдошнинг илтимосига кўра, унинг исм-шарифи ошкор этилмайди.\n«Ҳаммаси асосий воқеалар юз беришидан 3 кун аввал, 2005 йил 10 май куни юз берди. Тахминан соат кўрсаткичи 20ларга яқинлашганди. Асакалик МХХ ходими ва Андижон тумани ИИБ ходимларига Оқёр қишлоғи М.Солиев МФЙда жойлашган Мустақиллик кўчасида истиқомат қилаётган Муродилла Юсупов хонадонида бир гуруҳ бегона кишилар яширинча яшаб келаётгани ҳақида хабар келиб тушди.\nҲеч нарсадан хабарсиз ҳуқуқ-тартибот органлари ходимлари катта тезкор вакил Одил Йўлдошев, профилактика-инспектор нозири Алишер Позилов, Вояга етмаган шахслар билан ишлаш бўйича инспектор Азим Қодиров ва МХХ ходими бўлган шахс Муродилла Юсуповнинг уйига бу ерда яшаётган кишилар кимлигини аниқлаш учун етиб боришди», дейди суҳбатдошим.\nУнинг таъкидлашича, уйдаги шароит ўзгача бўлган: Бу ердаги 19 нафар шахснинг барчаси эркак кишилар, уларнинг айримлари Андижон туманида доимий рўйхатга қўйилмаган, асли қўқонлик ва Андижон вилоятининг бошқа туманларида яшовчилар бўлган.\n«Уйдагилар билан суҳбатлашиб, паспорти бўлмаганлар шахсни аниқлаш учун маҳкамага олиб кетилиши кераклиги билдирилди. 13 нафар ходим 19 кишидан иборат гуруҳ олдида ожизликни ҳис этиб, ёрдамчи куч чақирганди. Бироқ, ёрдамчи куч Солиев маҳалласига етиб келмасдан, кўчадан 20га яқин киши уйга бостириб кира бошлади. Уй ичида бўлган ходимлардан 5 нафари эшикдан чиқиб кетолмади, қолганлар воқеа жойидан кетишга муваффақ бўлган.\nУйда оқ рангли «Дамас» ва «Ваз 2102» русумли автомашиналар бўлган. Ходимлардан Тўланбой исмли шахс ҳозирча номаълум бўлган кишилар томонидан ушлаб қолинади. Кейинроқ, ҳамкасбини қутқариш учун уйга қайтган ходим ҳам қўлга тушади. Тўланбой ака бир амаллаб, томга чиқиб қочиб кетди, аммо иккинчи ходим уларнинг қўлида қолади. Беш киши қаердандир пайдо бўлган «Тико» автомашинасига иккинчи ходимни солиб олиб кетган. Жиноятчиларнинг юзини кўриб қолган ходимни «гумдон» қилиш мақсадида Андижон шаҳри Пиёзпоя мавзесидан оқиб ўтувчи «Ҳақиқат» каналига ушланган ходим оқизиб юборилган», деб сўзларида давом этди суҳбатдош.\nМаълум бўлишича, каналга оқизиб юборилган ходимнинг қўл ва оёқлари ўзининг камарига боғланган, узоқ калтак ва зарбалардан кейин муздек сувда у ҳушига келади. Камарни ечишга ҳаракат қилади.\n«Суд мажлисида ҳам судланувчи Иброҳим Исмоилов ушбу эпизод бўйича «Ҳақиқат» канали ҳақиқатни юзага чиқарди», деганди. Негаки, ходим тирик қолди, бу пайт вақт қоқ тунга яқинлашиб қолди. У аввал уйга, кейин бўлимга хабар берди. 11 май куни у шифохонага жойлаштирилди, ўша пайтлар Андижон вилояти ИИБ бошлиғи ўринбосари лавозимида ишлаб келаётган Носир Мамадиев ва тадбиркор (аслида қуролли ҳаракатларни назорат қилиб турган уч нафарнинг шахсдан бири) Баҳром Шокиров эса биргаликда палатага кириб келишди. «Бизнинг болалар бошқаларга озор бермайди», дея ўзини оқламоқчи бўлади Баҳромов. Бу орада асосий фигурантлардан бири - Қобил Парпиев қамоқхонада жазосини ўтаётган Акром Йўлдошев билан мунтазам алоқада эди.\nПайшанба, 12 май куни эса 23 кишига нисбатан олиб борилаётган суд мажлисида суднинг ҳал қилув қарори эълон қилинмади, суд номаълум муддатга қолдирилди. Кўчада судланувчини қўллаб-қувватлаб турган жамоат саросимада ҳар хил миш-миш тарқата бошлади. Асосийси шундаки, 12 май куни суд мажлисида ҳал қилув қарори эълон қилиниши билан қуролли тўқнашув бошланиши ҳам эҳтимолдан холи эмасди. Шунга қарамай, 10 май куни Муродилланинг уйида юз берган воқеа «Акромийлар» режасини тезлаштириб юборди, улар Андижон чегарасида саф тортиб турган қуролланган 200 нафар ҳарбийни ҳам кутмасдан, 13 май куни ҳужумга ўтишни ўйлай бошлашган», деб сўзларини якунлади суҳбатдош.\nБизга маълум бўляптики, Андижон воқеалари ўз-ўзидан содир бўлмади, унга пухта тайёргарлик кўрилган, турли манзилларда гуруҳ-гуруҳ жангарилар жалб этилган. Халқ ва оммани қўзғатиш учун турли найранглардан фойдаланилади, хусусан суд биноси рўпарасида ўтказилган «тинч мақсаддаги митинглар» шулар жумласидан. Шундай қилиб, бизга таниш воқеалар бошланади. Бинолар эгалланади. Одамлар вафот этади.\nРасмий ҳисоботларда ёзилишича, «террорчилик ҳаракати натижасида 187 киши ҳалок бўлган, шулардан 60 нафари тинч аҳоли вакиллари, уларнинг ичида икки нафар вояга етмаганлар ва бир нафари аёл эди. Террорчилар ҳуқуқни муҳофаза қилувчи органларнинг 31 нафар вакилини ўлдиришган. 287 киши, жумладан, 91 нафар тинч аҳоли вакиллари, 49 нафар ҳуқуқни муҳофаза қилиш органлари ходимлари ва 59 нафар ҳарбий турли даражадаги тан жароҳатлари олишган».\nФақат битта савол ҳамон очиқ қолаверади: қуролли тўқнашувда майдонга тўпланган, ҳали ҳеч нарсадан хабари бўлмаган тинч аҳоли вакиллари ҳам отилганмиди? Тўс-тўполонлар вақтида аслида қанча одам ҳалок бўлганди? Афсуски, юқорида таъкидланган, қуйида келтирилган саволлар яна узоқ йилларга жавобсиз қолади.\n21:43 / 13.05.2019\n«13 май». Андижоннинг 14 йиллик ҳасрати


Норинхўрликнинг гашти ўзгача — Ishonch Gazetasi\nЯнги йил ва турли байрамлар дастурхонига кўпчилик «норин» тайёрлашни хуш кўради. Чунки бу таомни тайёрлаш жараёнининг ўзи ўзгача-да…\nБолалигимда бувижонимнинг қизи бўлганман. «Уйда ёлғиз қолиб кетяпман. Менга эш бўлади», дея беш ёшга қадар боғчага бердирмаганлар.\nХуллас, бувижоним билан иккимиз эрталабдан «норин»ни тайёрлашга уринамиз. Бувижоним (худо раҳматига олсин) «бош ошпаз», камина эса «ёрдамчи». Хамирни тайёрлаб, кулчатойни пишириб олгунча пешин бўлиб қоларди. Кулчатой пишгач, уни сувидан селгитиш учун саватнинг атрофига ёйиб олинар ва озгина селгигач, хамир ёғланиб лаганга устма-уст тахланаверади. Шунинг орасида хамирнинг майинроқ жойини ёғлаб «Диличка, ма еб ол», (бувижоним мени шундай эркалардилар) дея менга илинардилар. Гўшт пишгунга қадар камина «бош ошпаз»га қарашиб, чарчаган чоғларим битта уйқуни уриб олардим. Бу вақт ичида бувижоним қўйларга ем-сувини бериб, ўзларини озгина чалғитган бўлардилар.\n«Норин»нинг гўшти ҳам ўзгача. Чунки норинхўрликни режалаштирган оила аввалроқдан, бир ой, ҳеч бўлмаганда бир ҳафта аввал мол гўштини ва қўйнинг тўшини яхшилаб тузлаб ва зиралаб чангакка илиб қўйилади. Биз тайёрлаётган таомга ана шундай гўштдан солинса, бундай «норин»ни емасликнинг иложи йўқ. Кўпчилик от гўштидан тайёрлайди бу таомни. Бундай қарасак, гўштнинг у тури ҳам кучли, бу тури ҳам. Хамир совуқлик бўлгани учун унга иссиқлик гўшти асқотади-да. Гўшт ва қази пишаётган шўрвага битта пиёз ва уч-тўртта помидор қоқи солинади. «Норинпошшо»ни қуруқ ёки шўрвали қилиб тановул қилиш мумкин.\nОила аъзоларимиз ишдан қайтгунга қадар биз гўштларни тўғраб қўярдик. Сўнг ҳамма дастурхон атрофига ўтириб, хамир тўғрашга тушиб кетарди. Бу жараён тугагач, хамир билан гўшт аралаштириш жараёни бошланади. Дастурхон усти плёнка билан қопланган бўлади, албатта. Дастурхонга хамирни кенг ёйиб устидан гўшт, таъбга кўра зира ва яна мурч сепилади. Бу ҳол 3-4 маротаба такрорланади ва дастурхоннинг тўрт томонидан тўрт киши ўртага яхшилаб аралаштириб келаверади.\nМана, норин ҳам тайёр. Шошилманг. Таомни паққос туширишга яна пича вақт бор. Энди таомнинг мазасини кўриш керак. Бувижоним ўтирган жойларида бирма-бир ошалатишни бошлайдилар. Ошалаш оиланинг «энг каттаси», яъни каминадан бошланади. Айни шу жараён ўзгача бир хислатга эга. Худди дўконда бир нарса харид қилиш ниятида навбат кутиб тургандай оила аъзолари навбатма-навбат келаверадилар, хонадоннинг улуғи бирма-бир ошалатаверади. Шундан сўнггина хонадон ёш аёл-қизлари дарровгина дастурхон тузаб, «норинпошшо» дастурхонга тортилади. Қизиғи, қорни тўйган, ғам-ташвиши йўқ камина «энди менга рухсат», дегандай ҳаммадан олдин ухлаб қолардим.\nБолалик ўтиб, вояга етиб, турмуш қургач, худди шу удум турмуш ўртоғимникида ҳам давом этди. Энди бу хонадонда мен хамир қилиб ёювчи, икки овсиним кулчатой пиширувчи, қайнонам (худо раҳматига олсин) ва икки қайним хамирни селгитиб, ёғлаб тахловчи. Бу орада қайнонам помидор қоқини қайнатиб, чопқи билан майдалаб, майда тўғралган пиёз билан аралаштириб, ёғланган кулчатой ичига тайёрланган масаллиқни суриб, ликопчага солиб, мен ва овсинларимнинг олдига «еб-еб ишингизни қилинг», дея қўйиб кетардилар. Вой, бундай кулчатойни емабсиз, дунёга келмабсиз.\nКун тартибида «норинпошшо» бўлган куни уй-жойи бўлак қайин акалар ҳам хотин, бола-чақаси билан бизникига меҳмонга келишарди. Алоҳида таклиф қилинишмасди, бугун ота-она хонадонида «норин» дея хабар берилса бас, кечга қадар ҳамма жамулжам бўларди.\nҲа-я, яна бир нарсани таъкидлаб ўтишим шарт. Қон босими борларга бу таомни жуда эҳтиёткорлик билан тановул қилишни маслаҳат бераман. Чунки сур гўшт, от гўшти ва қазилар қуввати анчайин баланд ҳисобланади. Шу билан бирга, кучли таом бўлгани учун унинг ошқозонда ҳазм бўлиши ҳам қийинроқ кечади. Мана шу ҳолга дучор бўлмаслик учун «норинпошшо» аввалдан майда қилиб тўғралган пиёз, мурч билан аралаштирилиб таом билан бирга тортилади.\nҲа, катталар ўтиб кетишди. Бизлар ҳам улғайдик. Фарзандлар ҳам оила қуриб, секин-секин кўпайиб боришмоқда. Ҳали ёшроқлари оила қуриш остонасида. «Норинпошшо»ни тайёрлаш удуми эса ҳамон давом этиб келмоқда ва умид қиламизки, бундан буён ҳам давом этаверади. Чунки у оилаларни бирлаштирувчи ва дийдор ғанимат деганларидай, жигарлар ўртасида меҳр-оқибатни мустаҳкамловчи таомлардан бири.


Давлат хавфсизлик хизмати қўшиқчи бошчилигидаги ер товламачиларининг фаолиятини тўхтатди\nЖиноятчиларга нисбатан жиноий ишлар очилган.\nҚашқадарёда «Nexia» жарликка ағдарилиб кетди\nҲодиса оқибатида автомобилда бўлган йўловчи 2002 йилда туғилган Ж.С. тан жароҳатлари олган ва шифохонага ётқизилган.\nЎтган 9 ойда қайси ҳудудда энг кўп балиқ овланган?\n2021 йил январь — сентябрь ойларида республикамизда жами 70 275 тонна балиқ овланган.\nЎзбекистон мусулмонлари идораси хабарига кўра, мутасадди идоралар билан мулоқотлар олиб борилган.\nҚарши шаҳри жамоат транспортларида электрон тўлов йўлга қўйилди\nЙўловчиларга қулайлик яратиш мақсадида Қарши шаҳар жамоат транспортларида йўлкирани электрон тарзда тўлаш тизими жорий этилди. Шаҳардаги 15 та йўналишда қатновчи 200 та автобус электрон тўловларни қабул қилиш имконини берувчи махсус мосламалар – валидаторлар билан жиҳозланди.\n«Кеча юртимизда коронавирус инфекциясига чалиниш ҳолатлари сони 300 нафардан камайди, лекин бу хотиржамликка асос бўлолмайди» — ССВ\n2021 йил 31 октябрь ҳолатига кўра, Ўзбекистонда коронавирус инфекцияси қайд этилганлар сони 186244 (+281) нафарни ташкил этмоқда.\nУлар орасида маҳалла фуқаролар йиғини раиси, ўрта мактаб ўқитувчиси, масжид имом-ноиби ҳам бор.\nShowing 181-191 of 3,253 items.


Эквадордаги зилзила қурбонлари 41 нафарни ташкил қилмоқда\n10:45 / 17.04.2016\n17 апрелга ўтар кечаси Эквадорнинг Тинч океани билан туташган қирғоқлари яқинида 7,8 балли зилзила юз бериши натижасида қурбон бўлганлар сони 41 нафарни ташкил қилмоқда. Бу ҳақда мамлакат вице-президенти Хорхе Гласага асосланиб, Рейтер агентлиги хабар тарқатган.\nВице-президентнинг қайд этишига кўра, қурбонлар сони ортиши мумкин.\nГласанинг таъкидлашича, бу зилзила 1979 йилдан буён энг кучлиси бўлди. Бу ер силкиниши туфайли мамлакат ғарбидаги ҳудудлар, айниқса Гуаякиль шаҳри катта талофат кўрган. Ҳукумат аҳолини хавфли ҳудудлардан кетишга чақирмоқда.\nАгентлик маълумотларига кўра, мамлакат президенти Рафаэль Корреа бу фожиа туфайли Италиядаги ташрифини тўхтатиб, ватанига қайтган.\nЗилзила 17 апрелга ўтар кечаси маҳаллий вақт билан соат 23:58да (Тошкент вақти билан 17 апрель, соат 04:58да) содир бўлди. Зилзила маркази Муинсе шаҳарчасидан 28 км жануби-шарқда бўлган, унинг чуқурлиги 20,2 км.\nМамлакат бўйлаб фавқулодда ҳолат жорий этилган.


Модрич: Россия чорак финалга чиқишини кутмагандик\n2 июль, 2018, 11:27\nХорватия терма жамоаси ярим ҳимоячиси Лука Модрич Данияга қарши (1:1, 3:2 пенальтилар серияси) кечган ЖЧ–2018 нимчорак финал ўйинидан кейин ўз фикрларини билдирди.\nХорватия драматик ўйинда Даниядан чорак финал йўлланмасини тортиб олди (видео)\n“Осон бўлмаган беллашув ўтказдик, ахир биз ўйин тугашига бир неча дақиқа қолганида пенальтидан гол ура олмадик. Ғалаба қозониш учун руҳий жиҳатдан кучли бўлиш лозим. Бизда характер, жамоавий руҳият бор ва биз ғалаба учун курашдик. ”\nБиз анчадан буён плей-офф ўйинида ғалаба қозона олмаганимиз бизга босим ўтказди. 2008 йилда Туркия билан ўйинни кўпчилик эсласа керак. Бугун эса жамоамиз кучли эканини кўрсатдик.\nОлдинда Россия билан баҳс ва у ҳам осон кечмаслиги аниқ. Беллашув Сочида бўлади, Россия эса мезбон – уларда кучли далда бўлади. Пенальтилар серияси бўладими? Билмайман. Лекин Россич чорак финалга чиқишини кутмагандик, бу биз учун сюрприз бўлди”, – деди Модрич.


hidoyat.uz – “Мовароуннаҳр” нашриётининг сайти - УМРЛАРИ УЗУН БЎЛСИН\nУМРЛАРИ УЗУН БЎЛСИН\n“Пиёда юришни, боғларда сайр қилишни, одамлар билан ширин суҳбат қуришни жуда-жуда соғиндим...” – тўқсон ёшни қоралаб қолган тошкентлик пиру бадавлат онахон Зубайдахон ая Мухторованинг кундалик дафтаридаги бу самимий сатрлар менга чорловдек туюлди. Суҳбатларини, дуоларини олгим келди. Хонадонларига кириб боргунча “Безовта қилиб қўймасмиканман?” деган андишада эдим.\nОзода, шинам хонада онахон нурли юзларида табассум билан кутиб олганларида, қалбимга хотиржамлик тўлди. Лекин бафуржа гаплашолмадик. Сабаби, гарчи онахоннинг бир ўғиллари оиласи билан шу ҳовлида, қолган бештаси уй-жой қилиб чиқиб кетишган бўлса-да, дарвозадан кириб келаётганларнинг кети узилмасди. Уларнинг ҳаммаси фарзандлар, келинлар, невараю эваралар экан. Аввало онахоннинг олдиларига салом билан кириб, ҳол-аҳвол сўрашиб дуоларини олишади, қандайдир яхши хабар айтиб, ҳазил-мутойиба билан кўнгилларини кўтариб чиқиб кетишади. Бағрибутунлик, хотиржамлик, бир-бирларига ишончу оқибатнинг амалини ҳавас билан кузатиб ўтирибман-у, йўл-йўлакай ўйлаб келган саволларимга жавоб олиш мавриди келишини кутаман. Буни сезган катта келин Насибахон: “Мен сизга ойимнинг шеърий машқларини олиб борган эдим. Агар хоҳласангиз, ҳаёт йўллари ёзилган хотиралари ҳам бор” деб, қалин дафтарни менга берди.\nЗубайдахон Мухторованинг синовларга тўла умр дафтаридан лавҳаларни ўқийман...\n“Илк болалик хотираларим 1930 йилларнинг қаҳатчилиги билан боғлиқ. Отамни чойхонада газета ўқиб бериб, совет тузумига қарши тарғибот қилди, деган туҳмат билан қамаб, сургун қилиб юборишганди. Бир куни онам билан тоғам уйимиздаги намат – охирги бисотимизни бозорга олиб кетишди. Уни сотиб, энди пулини санаб турганларида, киссавур қўлларидан юлиб олиб қочиб кетибди. Онамнинг ўша пайтдаги ҳолатларини тасвирлаб беролмайман...\n1941–45 йилларда кўрган азоб-уқубат, хорлик-хўрлик, қимматчилик, очарчиликларни ҳеч кимнинг бошига солмасин. Маҳалламиздан фронтга кетган йигитларнинг бирортаси қайтмади. Етим болалар, тул қолган аёллар, бағри ярим оналар... Ҳаёт чархпалаги айланавераркан. Ўшанда 14-15 ёшларда эдим. Бўёқчиликни ўрганиб олдим. Уйда кечалари ҳаммамиз ипак ўраш, чивитлаш ва бўяш билан шуғулланардик. Ҳайит байрами келиб қолди. Отам менга кўйлак олиб бермоқчи бўлдилар. У пайтда бозор Чуқурсойда эди. Қиш, ерлар музлама, отамнинг оёғидаги калиш эски бўлгани учун ҳар қадамда сирғанарди. Йўл-йўлакай савдо бўляпти, бир пайт калиш сотаётган кишини кўриб қолдик. Отам калишни кийиб кўрдилар. Лекин нархига келиша олмай, қайтариб бердилар. Билиб турибман, менга кўйлак олиш учун пулни асраяптилар. Дадам эски калишларини кийиб сирғаниб борарканлар: “Жон дадажон, менга кўйлак керакмас, сиз шу калишни олинг”, деб йиғлаб туриб олдим. Дадам: “Йўқ, опанг билан сенга ҳайитга янги кўйлак олиб бераман, деганман”, деб сўзларидан қайтмадилар. Мен бозоргаям кирмай орқамга қайтиб кетдим. Отам умрларининг охиригача: “Менинг қизим шундай меҳрибон”, деб ўша воқеани эслаб ўтдилар.\nАрпа экиб буғдой кутма,\nБу дунёда яхшилик қил,\nАжрин албат кўрасан,\nКўкка эмас, ерга боққин,\nШунга ҳам шукр қилдик.\n...1953 йили, тўртинчи фарзандим туғилиши арафасида мактабгача тарбия билим юртида сиртқи бўлим очилганини эшитиб, ўқишга кирдим. 1954 йилдан бошлаб қирқ йил боғчада ишладим. Дастлаб икки гуруҳдан иборат 29-боғчада иш бошлаган бўлсам, кейин яна иккита боғчанинг ташкил этилишига бош бўлдим.\nМен ишлаган боғчаларнинг эшиги амалиёт ўташ учун келадиган талабаларга ҳамиша очиқ эди. Чунки ишлаб турган тарбиячилар билан талабалар бир-биридан билим ва тажриба ўрганишарди. Шундан бўлса керак, боғчамиз туман ва шаҳардаги энг намунали мактабгача тарбия ўчоқларидан бири саналарди. Болаларни мактабга тайёрлаш бўйича тажрибаларимиз республикага ёйилган.\nБолалар – беғубор, алдамайди, зеҳни ўткир. Уларнинг шу хусусиятларини камол топтириб, ёшлигидан тўғри гапиришга, ижодкорликка, ҳалол ишлашга ўргатиш керак. Шундай ота-оналар борки, боласи билан боғлиқ ҳамма нарсага қизиқади. Аммо фарзандидан: “Бугун нимани ўргандинг? Нима ёдингда қолди?” деб сўрайдиганлар нисбатан кам бўлади. Шундай ота-оналар бошқа ўғил-қизларнинг ютуғини кўрганда, ўз боласидан нолийди, тергайди, уришади. Ўзларининг эътиборсизлиги, бола тарбиясида тўғри йўл тутмагани шундай мева берганини тан олгилари келмайди. Боланинг камчилиги, хатосини дарров юзига айтмасдан, кейин мавриди келганда, оғир ботмайдиган, тушунадиган қилиб гапириш, тўғри йўлни ўргатиш керак.\nОдамларни миллатидан қатъи назар, юраклари соф, ниятлари холис, меҳнатсевар бўлганликлари учун қадрладим. Боғчада ўзбеклар, руслар, тожиклар, татарлар, уйғурлар, қозоқлар, греклар... дан иборат жамоага раҳбарлик қилдим. Одамнинг ёмони йўқ, фақат уларнинг табиатини тушунишга ҳаракат қилиш керак, холос. Мен уларни кимлигини ажратмасдан ҳурмат қилдим, ҳурмат топдим. 1993 йили мени ҳурмат-эъзоз билан пенсияга узатишди.\nЗубайдахон, қадрдонлар қадрин бил,\nҲаётимиз омонатдир – буни бил,\nҚадрдонлар, омон бўлинг, бор бўлинг.\nСабр таги олтин, деганлари шу бўлса керак. Худога шукр, болаларим, келинларим, набираю эвараларимдан, қудаларимдан мингдан-минг розиман, ҳурматимни жойига қўйишади. Жону жигарларим гапимни икки қилишмайди, пиру бадавлатман. Болаларимнинг оиласи тинчлиги, аҳиллиги – энг катта бойлигим.\n...1994 йили умра сафарига бориш насиб этди. Тошкент–Жидда йўналишидаги самолётда беш соат учдик, барчамиз ҳаяжондамиз. Самолётда эмас, шукроналар қанотида учиб бораётгандекман. Ота-онам етмаган, улар тасаввур ҳам қилолмаган кунлар насиб этганидан, юртимиз мустақил бўлиб, аждодлар орзулаган замонда бағри бутунлик билан яшаётганимдан кўзларимга қувонч ёшлари тўлади. Дуолар қилиб, яхши ниятлар ижобатини Аллоҳдан сўраб боряпмиз. Йўлбошчимиз “Лаббайка”ни бошлади, ҳаммамиз қўшилдик, ўша дамларда қалбимизга тўлган роҳат, шукронани сўз билан ифодалаб беролмайман...”\nУмрлари узун бўлсин. Кексалик фазилати, фароғати, саодатини тоат-ибодатдан топиб, меҳру муҳаббат, ширинсўзлик-ла катта сулолага бош бўлиб ўтирган Зубайдахон ая Мухторова билан яқиндан танишгач, юртимизда 2015 йилнинг “Кексаларни эъзозлаш йили” деб аталиши моҳиятини янада чуқурроқ ҳис қилдим. Кексаларнинг борлиги бахтимиз, уларнинг замонлар синовларидан ёруғ юз билан чиққан тақдирлари – ибрат. Боболару момолар, ота-оналарни эъзозлаш билан ўз қадримизни юксалтирамиз, авлодларнинг бир-бирига эъзозли бўлишига замин яратамиз. Ўтаётган қадрдон 2015 йил бу бабаҳо қадриятнинг умрига умрлар қўшди, иншоаллоҳ.


Нима учун аёл эркакдан яратилган? | Muslimaat.uz\nМанзилингиз:Муслимаат»Оила ва жамият»Оила»Нима учун аёл эркакдан яратилган?\nBy Muslimaat on\t May 2, 2015 Оила\nИнсоннинг яралиши ва унинг эркак‑аёл жуфтлигидан иборат бўлиши ҳақида одамларда турли қарашлар бор. Кимлардир инсонни қайсидир ҳайвондан пайдо бўлган, деб иддао қилса, кимлардир уни ўзга сайёралардан келган «келгинди» деб сафсата сотади. Учинчилари бундан ҳам баттар тахминларни қилади. Бу фаразлар билан танишар экансиз, бирортасини ҳам на ақл мезонига ва на қалб шуурига тўғри келтира олмайсиз. Инсоннинг табиати, унинг ички нидосининг ўзи уларни рад этиб тураверади, ўзига сингдира олмайди. Қолаверса, мазкур фаразлар оддий саволлар қаршисида қад кўтара олмай, чилпарчин бўлиб кетиши ҳам айни ҳақиқат. Бу мавзуда ҳам энг ишончли, ҳар тарафлама ўзини оқлаб келаётган, инсон зотига муносиб, унинг қалбига ўтирадиган, унга шараф ва обрў келтирадиган тушунча – Ислом ақидасидир.\nАллоҳ субҳанаҳу ва таоло инсонни ер юзида Ўзига ўринбосар қилиб яратар экан, унинг жуфтликдан иборат бўлишини ирода қилди ва Ўзининг чексиз ҳикмати ила бу жуфтликни бир жондан пайдо қилди. У Зот бу ҳақиқатни Ўзининг сўнги каломи Қуръони Каримда бир неча ўринда алоҳида таъкидлайди.\nНисо сурасининг биринчи ояти ушбу калималар билан бошланади:\n«Эй одамлар! Сизларни бир жондан яратган ва ундан жуфтини яратиб, икковларидан кўплаб эркагу аёллар таратган Роббингиздан қўрқинглар!»\n«У сизларни бир жондан яратди. Сўнгра ундан жуфтини қилди» (6‑оят).\nИнсоннинг бир жондан яратилгани ҳақида келган оятларда аввал эркак яралиб, кейин ундан аёл яралганми ёки аксинчами – очиқ айтилмаган. Аммо бошқа оятларда илк бор эркак – Одам алайҳиссалом яратилгани баён қилинган. Бинобарин, оятларнинг қоришмасидан ва бошқа далиллар асосида муфассирларимиз аввал эркак яратилиб, сўнг ундан аёл – Ҳавво она яратилганини тушуниш лозим, дейдилар.\nҲа, Аллоҳ инсониятни бир жондан яратди, яратганда ҳам Ўз қўли билан яратди. Инсон қандайдир бошқа жонзотдан бино бўлган махлуқ эмас! У қайсидир ҳайвоннинг ривожланган шакли ҳам эмас! Балки у Буюк Яратувчининг энг буюк санъат асари, махлуқотларининг гултожи. Шунинг учун ҳам у ҲАЗРАТИ ИНСОНДИР!\nЧексиз илму ҳикмат соҳиби бўлган Аллоҳ инсонни жуфтликдан иборат қилиб яратар экан, уларни бир жондан пайдо қилишни, бирини иккинчисидан яратишни ирода қилди. Бу буюк неъматни Аллоҳ Ўзининг бир нечта оятларида алоҳида уқтиради ва миннат ҳам қилади.\nАллоҳ таоло Анъом сурасида шундай марҳамат этади:\n«У сизларни бир жондан пайдо қилган Зотдир» (98‑оят).\n«У сизларни бир жондан яратган ва сокинлик топсин учун жуфтини унинг ўзидан қилган Зотдир» (189‑оят).\nРум сурасида эса шундай дейилади:\n«Сокинлик топишингиз учун сизга ўзингиздан жуфтлар яратгани ҳамда ораларингизга меҳр‑муҳаббат ва раҳим‑шафқат солиб қўйгани ҳам Унинг оят-белгиларидандир. Албатта, бунда тафаккур қиладиган одамлар учун оят-белгилар бордир» (21‑оят).\nДемак, Аллоҳнинг инсон зоти учун жуфтни унинг ўзидан яратишидан кўзлаган асосий мақсади – инсоннинг сокинлик топиши, ҳузур-ҳаловат оғушида бўлиши экан.\nИнсоннинг жуфти қандайдир бошқа жонзот ё махлуқ эмас, балки айнан инсон бўлишининг ўзи катта бир неъмат. Шунингдек, инсонни уч, тўрт ёки бир неча жинсдан иборат қилиб эмас, айнан икки жинс – эркак ва аёлдан иборат қилиб яратилишининг ўзи яна бир катта мўъжиза. Агар у тасодифан вужудга келиб қолган борлиқ бўлганида, бир неча жинсли бўлиши ҳам мумкин эди. Айнан икки жинсдан иборат қилиб, жуфт қилиб яратилибдими, демак, уни КИМДИР шундай яратган. Энди шу икки жинснинг биридан иккинчисини пайдо қилиниши эса яна бир мўъжиза ва буюк неъматдир. Келинг, биз ҳозир айнан ушбу ҳақиқатни англаш учун бироз фикр юритиб кўрайлик.\nАллоҳ субҳанаҳу ва таоло аввал Одамни яратиб, жуфтини унинг ўзидан халқ қилди. Одамни тупроқдан яратган Аллоҳ унинг жуфтини ҳам худди шундай қилиб тупроқдан, алоҳида бир жонзот қилиб яратса бўлмасмиди? Нега шундай қилмади? У бунга қодир эди‑ку? Мазкур оятларда Аллоҳ нега шундай қилмаганини, инсоннинг жуфтини унинг ўзидан пайдо қилганининг ҳикматини бир жумла билан уқтириб қўйган: «…ва сокинлик топсин учун жуфтини унинг ўзидан қилган Зотдир». Ҳа, инсон ўз жуфти бошқа бир жонзот бўлмай, айнан инсон зоти бўлгани, бир жондан вужудга келгани учун мана шу сокинликка мушарраф бўлган. Рум сурасидаги оятда эса бу жуфтликнинг ўртасидаги меҳр‑муҳаббатга ҳам айнан шу яратиш асос эканига ишора қилинади.\nАгар инсоннинг жуфти ўзидан яратилган бўлмаганида, улар ўртасидаги биз кўриб турган меҳр‑муҳаббат, раҳим‑шафқат бўлмас эди. Буни англаш учун узоққа бормай, ҳаётдан мисол келтирайлик. Ота‑она билан фарзанд ўртасидаги риштага назар солайлик.\nФарзандингизга бўлган меҳрни бир ўйланг! Сиз ўзингизда унга бўлган меҳрнинг ўрнини босадиган бошқа бирор меҳрни биласизми? Фарзанд бир умр сизга машаққат, юк бўлса ҳам сиз уни, барибир, севасиз. Уни ҳидлаб тўймайсиз, қараб зерикмайсиз. Бутун борлиқдаги барча бойликлар олдингизга қўйилса, сиз беихтиёр фарзандингизни танлайсиз. Фарзандингиз сизни қанча ранжитмасин, уни кечириб юборишга ҳар қачон тайёрсиз. Унинг ёқимсиз қилиқлари ҳам сизга эркалик бўлиб кўринади, дағал гаплари эса мардлик бўлиб туюлади. Унинг оёғига санчилган зирапча бевосита сизнинг юрагингизга қадалади. Фарзандингиз келтирган бир бурда нон сиз учун дунёдаги барча ноз-неъматлардан тотли, шундай эмасми? Шогирдингиздир, қариндош ё жиянингиздир, ҳарчанд ҳаракат қилмасин, барибир, фарзандингизнинг ўрнини боса олмайди, нимадир етишмай тураверади. Хўш, нега шундай? Нима сир бор бу ерда? Гап шундаки, фарзанд сизнинг жигаргўшангиз! У сиздан бинога келган. У сизнинг бир бўлагингиз. Сиз – у, у – сиз.\nҚалбингиздаги ота‑онангизга бўлган боғлиқликни ҳеч тасаввур қилганмисиз? Бегоналар ҳар қанча бошингизни силамасин, отангизнинг меҳр билан боқиши, онангизнинг шафқат билан қилган ним табассуми олдида ҳеч нарса бўлмай қолаверади. Отангизнинг пойига, онангизнинг қучоғига бошингизни қўйганингизда қалбингиз қанчалар тўлиб-тошганини илғаганмисиз? Ота‑онангиз сиздан кечиб юборган тақдирда ҳам қалбингизда уларга нисбатан қандайдир меҳр, боғлиқлик тураверади. «Нима қилса ҳам отам-да», «Нима бўлса ҳам онам‑ку», дейсиз. Хўш, нега шундай? Чунки сиз унинг жигаргўшасисиз‑да! Сиз ундан бинога келгансиз. Сиз унинг бир бўлагисиз. У – сиз, сиз – у.\nАқли тўлганда отаси ёки онасини топган болани бир кўз олдингизга келтиринг. Уни отаси ёки онасининг қучоғига ўзини отишидан нима тўса олади? Уни боқиб катта қилган, ундириб‑ўстирган тарбия кунандалари бир ёқда қолиб, беихтиёр ота‑онасининг бағрига талпинади, уларнинг бўйини искаб тўймайди. Унга буни биров ўргатмайди ҳам, балки қалби, бутун борлиғи, шуури уни шунга ундайди, шундагина у таскин топади. Нега шундай? Чунки у ўша ота‑онанинг жигаргўшаси‑да! У ўшалардан бинога келган. У ўшаларнинг бир бўлаги. У – ўшалар, ўшалар – у.\nҲа, ота‑онанинг фарзандга, фарзандни ота‑онага боғлаб турган бу кўринмас ришта – уларнинг вужудларидаги ўзаро боғлиқлик, алоқадорликдир. Бу ерда бошқа нарса йўқ. Шунинг учун ҳам, Ўзи яратган инсондаги ушбу хусусиятни яхши билган Зот унинг жуфтини бир жондан яратди. Шу боис, бу жуфтликнинг икки бўлаги – эркак ва аёл доимо бир‑бирига талпинади, бир‑бирига меҳр қўяди, бир‑бирига суяниб ҳаёт кечиради, бирга бўлгандагина ҳақиқий ором топади, ҳатто бир‑бирининг машаққатларини ўз инон‑ихтиёрлари билан, ҳеч малолланмай кўтара олади. Дунёдаги барча ноз-неъматни муҳайё қилинг, агар жуфти бўлмаса, эркак ҳам, аёл ҳам, барибир, сокинлик топа олмайди, бахтиёр бўла олмайди. Агар уларнинг ўртасида вужудларидаги ўша азалий алоқадорлик бўлмаганида, мазкурларнинг бирортаси юзага чиқмаган бўлар эди.\nЭнди аввал эркак яратилиб, ундан аёл яратилишига келсак, аввало, бу Буюк Яратувчининг иродаси, хоҳиши эканини таъкидлаш лозим. Қолаверса, бунда ҳам юқоридагига ўхшаш ҳикматлар беҳад кўп. Модомики, эркак ва аёл бир жондан – бир‑бирларидан яратилар экан, бу қайси биридир олдин яратилишини тақозо қилади. Бу худди «олдин товуқ пайдо бўлганми ёки тухумми?» деган гапга ўхшайди. Қайси бири олдин яратилмасин, уларнинг бардавомлиги, албатта, иккинчисига боғлиқ. Биринчи эркак тупроқдан яратилган бўлса ҳам, ундан кейинги барча эркаклар аёлдан дунёга келади. Аёл бўлмаса инсоният ҳаёти давом этмайди. Аввал эркакнинг яратилиши эса унинг ушбу инсоний жамиятга мутасадди, раҳбар этиб тайинланганини билдиради ва унда аёлга нисбатан ғамхўрлик, меҳр‑шафқат кўпроқ бўлишини таъминлайди. Фарзанднинг ота‑онага меҳри қанчалик кучли бўлмасин, барибир, ота‑онанинг фарзандга бўлган муҳаббатига тенг кела олмайди. Чунки ота‑она фарзанддан эмас, балки фарзанд ота‑онадан дунёга келган. Шунинг учун ҳам одатда аёлнинг эркакка мойиллигидан кўра эркакнинг аёлга интилиши кучли бўлади. Аллоҳ эркакни олдин яратиб, сўнг ундан аёлни яратиш билан эркакни аёлга кўпроқ эҳтиёж сезишини таъминлаб қўйган. Бу ўз навбатида заиф тарафнинг ҳимояда, шафқат қаноти остида бўлишини ҳам таъминлайди.\nАллоҳ таоло эркакни тупроқдан яратди, шунинг учун у ҳамиша ерни обод қилишга интилади: экин экади, боғ‑роғ қилади, уй‑жой қуради ва ҳоказо. Аёлни эса ўз жуфтидан яратди, токи у эрига ўшандай меҳр бериб, уни парваришласин.\nИкки жинснинг бир жондан яратилганини эслатишда уларнинг бир‑бири билан аҳил, иноқ, ўзаро меҳр‑муҳаббатли, иззат‑икромли бўлишига чақириқ ҳам бор. Аёлнинг эркакдан яратилганини айтиш билан гўё уларга шундай хитоб қилинмоқда: Эй эркак! Аёлга раҳим‑шафқатли, меҳрли бўл, чунки у сенинг бир бўлагинг. Уни ҳамиша ҳимоя қил, асраб‑авайла, чунки у сенинг жисмингдандир! Эй аёл! Эрингга итоат қил, уни иззат‑икром эт, чунки сен ундан яралгансан! Унга муҳаббатли бўл, уни асрагинки, бу ўзингни севишинг ва асрашинг бўлади, чунки сен унинг бир бўлагисан!\nХулоса қилиб айтганда, аёлнинг эркакдан яралиши айримлар ўзича тахмин қилгандек, аёл зотига таҳқир, камситиш эмас, балки айни ҳақиқат, шон‑шараф ва чексиз ҳикматдир. Бу инсон зотининг ўз жуфти билан бахтиёр, тинч-тотув, осуда ҳаёт кечиришини таъминловчи илоҳий тадбирнинг асос нуқтасидир, инсон жуфтлигини бир‑бирига мустаҳкам боғлаб турадиган риштанинг марказий тугунидир, уларнинг бир‑бирига талпиниб, суяниб, бир‑биридан паноҳ олиб яшашларини таъминлаган муҳим омилдир.\nАллоҳ таоло Одамни тупроқдан, Ҳаввони Одамдан яратиш билан Ўз қудратини яна бир бор намойиш этган: Унинг қудрати чексиз, истаса жонсиз нарсадан жонзот яратади. Истаса, ҳар бир инсонни ота‑онасиз ҳам яратишга қодир. Хоҳласа, Одамдан Ҳаввони яратганидек, инсонни онасиз ҳам вужудга келтириши мумкин. Агар хоҳласа, инсон наслини отасиз ҳам бардавом этиши ҳеч гап эмас, худди Марямдан Ийсони дунёга келтирганидек (алайҳимассалом). Бироқ, У Зот Ўзининг азалий ва чексиз ҳикмати билан инсон зотини ота‑онадан бинога келишини тақдир қилган.\nШу ўринда бир қизиқ саволга ҳам тўхталсак. Одам нега бу номни олган? Ҳавво нега шундай аталган? Луғатшунос олимларнинг таъкидлашича, «Одам» сўзи сомий тилга, яъни араб ва унга қардош тилларнинг асоси бўлган ўзак тилга мансуб сўз бўлиб, «ернинг қобиғи», «қорамтир», «буғдой ранг» деган маъноларни англатади. Одам алайҳиссалом қора тупроқдан, ернинг қобиғидан яратилгани учун шундай номланган. Умуман олганда, унинг исми ер билан, тупроқ билан боғлиқ. «Ҳавво» эса «ҳаёт», «қизғиш‑қора», «бағрига олувчи» деган маъноларни билдиради. Ушбу сўзнинг келиб чиқиши, ўзаги хусусидаги қарашнинг турлилига кўра унинг маъноси турлича берилади:\nБу сўз «ҳаёт» сўзидан олинган, шунга кўра «Ҳавво» ҳаётдан, яъни «тирик жонзотдан яратилган» дегани ёки у ўзидан кейинги жонзот, яъни барча инсонларнинг онаси бўлгани учун шундай номланган;\nБу сўз қизилга мойил қора рангни ҳам англатади. Бинобарин, Ҳавво тупроқдан бино бўлган одамдан яратилгани учун ёки ўзи ҳам шу рангда бўлгани учун шундай аталган;\n«Ҳавво» калимаси қамрамоқ, бағрига олмоқ маъносидаги ўзакдан олинган. У ўз жуфтини, фарзандини бағрига олиб, уларга ором бахш этгани учун шу номни олган. Кўпчилик луғатшунос тадқиқотчилар ушбу охирги гапни қувватлайдилар.\nДемак, инсониятнинг онаси – биринчи аёлнинг исми ҳам рамзий равишда, аёл зотининг дунёдаги асосий вазифасига кўра белгиланган экан. Унинг исмидаёқ аёлнинг ўз жуфти учун ором манбаи бўлиши ифода топган экан.\nШуни алоҳида таъкидлаш жоизки, бу ерда билдирилган фикр‑мулоҳазалар, талқинлар бир ожиз банданинг ожизона ўрганган, билган ва ўйлаган нарсалари, холос. Аёлнинг эркакдан яратилишида яна бошқа ҳикмат ва мақсадлар кўп, албатта. Бироқ, бу ҳақдаги тугал илм Буюк Яратувчимиз Аллоҳ таолонинг Ўзигагина хос. Биз бандалар уммондан ўз ҳовучимизга яраша сув олиб, чанқоғимизни қондиришга ҳаракат қилдик, холос. Аллоҳ таолодан ушбу ўрганган ва билганларимиздан яхши фойда олишимизни насиб этишини сўраймиз!\nHavvo onamiz ayol odam ato


Францияда об-ҳаво маълумотлари бошловчиси жанжал туфайли таътилга чиқарилди\n17:54 / 15.10.2015\nФранцияда таниқли об-ҳаво маълумотлари прогнози бошловчиси Филипп Вердье мажбурий таътилга чиқарилди, деб хабар беради The Local нашри. Бу қарор France Télévisions давлат телекомпанияси томонидан қабул қилинди.\nВердье кечки соатларда France 2 канали орқали об-ҳаво маълумотларини ўқиш билан донг таратган. “Мсьё Метео” китобини чиқарганидан сўнг эфирдан олиб ташланди, негаки китобида етакчи иқлимшунослар ва сиёсатчилар об-ҳаво ўзгаришлари ҳақида шубҳали ахборотлар ёрдамида “дунёни тутқунликда тутиши”ни иддао қилган.\nРеклама ролигида у шундай деди: “Ҳар кеча мен 5 млн француз билан мулоқот қиламан, улар билан шамол, булут ва қуёш ҳақида гаплашаман. Лекин, шу билан бирга, жуда муҳим бир жиҳат бор, мен у ҳақда сизларга айта олмайман, чунки жой ва вақт мос эмас. Биз планетар жанжал асирларимиз. Иқлим ўзгариши уруш қуроли бўлиб, бизларни тутқунликда тутиб туради”.\nОАВда Вердьега нисбатан қандай жазо қўлланилиши муҳокама қилинмоқда. Давлат телекомпанияси эса изоҳ беришдан бош тортмоқда.\n“У таътилда”, - маълум қилди компания мутасаддиларидан бири.


Нурулло Остон. Қоралар фалсафаси (ҳажвия) | www.ziyouz.uz\nБош саҳифа Ўзбек насри онлайн антологиясиНурулло Остон (1955)Нурулло Остон. Қоралар фалсафаси (ҳажвия)\nИлгарилари олий ўқув юртларига кириш имтиҳонларини домлалар қабул қиларди. Абитуриентнинг билимини тўғри баҳолаш учун қўшимча саволлар бериларди. Шпаргалкалар қўлдан-қўлга изғиб, фотосуратли иншолар бозори авж оларди. Имтиҳонда шулар ёрдамида иншони «Лайли ва Мажнун»дан бошлаб «Фарҳод ва Ширин»да тугаллаганман. Текширувчи домла раҳмдилроқ эканми, бир иншога икки иншони сиғдирганим учун саноатимга қойил қолиб, отнинг калласидай қилиб учни босиб юборибди.\nТарихдан имтиҳон топширишим ундан-да қизиқ бўлган. Каллада ҳеч вақо йўқ, имтиҳон тугаяпти, охирда менга ўхшаган икки-уч абитуриент қалтираб турипти. Домлалардан бири: -Учовларингиз ҳам киринглар, -деб ичкарига таклиф қилди. Биттадан билет олдик. Менга рус-япон уруши тушди. Руслар японлар билан уришганини ҳеч эслай олмайман. Руслар немислар билан уришган-ку! Демак билетда нотўғри ёзилган бўлиши керак, деб ўйлаб турган эдим, имтиҳон комиссияси раиси, институт ректори келиб қолди.\n-Э-ҳа, энг зўр абитуриентлар қолганга ўхшайди-ку. Сан буёққа кел, -деб афти Бухаринга ўхшаб кетадиган болани чақирди. -Саволни ўқи.\n-Ленин яшириниб ётган кўл номи ва сургунда бўлган жойлар… -ўқиди Бухарин.\n-Хўш… -комиссия раиси Бухариннинг қўлига кўрсаткич таёқча бериб, харитага ишора қилди: -Ленин қайси кўлда яшириниб ётган, кўрсат-чи?\nБухарин ҳайрон, қўлида таёқча, бир харитага, бир домлаларга ишшайиб қаради, кейин:\n-Харитада кўл нима қилади, домла? -деди.\nБуни эшитиб аввал имтиҳон комиссияси раиси, кейин домлалар кулиб юборишди. Юмалаб-юмалаб кулишди. Биз ҳам кулдик.\n-Хўп майли, -деди комиссия раиси кулавериб ёшланиб кетган кўзини артиб. -Ҳеч бўлмаса, Ленин бўлган жойларни кўрсат.\n-Ленин ҳамма жойда бўлган, -Бухарин қўлидаги таёқча билан харита юзасини айлантириб ташлади. Яна кулишди. -Ҳозир ҳам ҳамма ишни Ленин қилади! -оташин жавобини тугатди Бухарин.\n-ўзи… Ленинни танийсанми? -сўради комиссия раиси.\n-ўн сўмликларда кўрганман!\n-Сизлар ҳамми? -раис бизга-қалтираб турган икки абитуриентга қаради.\n-Худди шундай! -бир овоздан жавоб бердик.\n-Бўлмаса буларнинг учовига ҳам уч қўйиб беринглар-да, ишни тугатинглар. Розимисизлар? -раис бизга қаради.\n-Розимиз, -бир овоздан такрорладик қувониб. -Раис кула-кула чиқиб кетди. Ана шундай қилиб ўқишга ўтганман.\nҲозир имтиҳонлар дунё андозалари бўйича тест синовларига айлантирилди. Энди ўқувчи дарсликларни ўқиб ўтирмайди, репититор ёллаб, савол вариантларига жавобни белгилаб кетаверади. Саволлар ҳам фавқулодда зукколик билан топиб тузиладики, етти ухлаб тушингга кирмайди. Масалан «Лайли ва Мажнун»да «Мажнун қайси жонзодга ўз дардини айтди?» Энди ўқувчи Мажнун қайси ҳайвонга ўз дардини айтган экан, деб достонни ўқиб ўтирмайди-ку! Жавобни репититор топади. «Йўлбарсга айтган», -дейди. «Ёнида тулки билан чиябўри ҳам бўлган», -деб қўшиб қўяди.\n«Равшанхон достонида бешта калнинг қайси бири ҳазилкаш бўлган?» Ҳаммасиям ҳазилкаш бўлган-у, лекин Ҳасан чопсон дегани ҳаммасидан кўпроқ ҳазил қилган, дейиш учун уни тўла ўқиб чиқиш керак. «Отабек кечаси Қутидорнинг уйининг орқасига ўтганида нима қилган?» Жавоб: а) Содиқни кўрган; б) деворга суянган; в) ҳеч нима қилмаган. Ана энди жавобни топиб олаверинг. Репититор бунинг ҳам йўлини қилади. «Одам кечаси уйнинг орқасига ўтганда нима қилади? Отабек ҳам шундай қилган», -дейди.\n«Машҳур қўшиқчи шоир Гадоийнинг қуйидаги матлаъли ғазали қайси вазнда ёзилган?» Бечора қўшиқчи шоирга шу саволни берсангиз, у ҳам репититорга югуриб қолса керак. Репититор бунга ҳам жавоб топади. «Бу бармоқ вазнига мослашган аруз вазни», -дейди у. «Итпараст Марв шоҳи ҳақидаги ҳикоя «Хамса»нинг қайси достонида берилган?» «Садди Искандарийда!» деб белгилайди абитуриент репититорга берган 200 долларига ишониб. «Абушқа луғати қачон ёзилган?» ўқувчи бу луғатнинг нималигини билмаса ҳам ёзилган йилини аниқ белгилайди. Хуллас, тест саволларига топган жавоблари учун чўнтагини қаппайтириб, тўтиқушлар армиясини тайёрлаётган репититорларнинг қўша-қўша уйларига, энг сўнгги маркадаги машиналарига ҳаваси кетган домлалар ёппасига ўзларини шу соҳага уришаяпти.\nҲозир тест саволлари учун янада қулайроқ имкониятлар пайдо бўлган. Ўқувчи олий ўқув юртига ҳужжатини топшириб, яллони қилиб, лайлакни ҳайдаб юраверади. Имтиҳон куни эрта саҳарлаб қўлида «х вариант» билан «танкаси» шоша-пиша келиб қолади.\n-Мана шу бўйича тест саволларини белгилаб чиқасан, мирра сеники бўлади. Буни ҳозиргина факс орқали у ёқдан олдим, -дейди у қўлини юқорига кўрсатиб лайлаклар чўпонига. -Буни домлалар билан 20 минг доллларга сотиб олганмиз, ўқишга ўтганингдан кейин арзимаган 500 доллар берсанг бўлди, фақат ҳеч кимга кўрсатма», -деб тайинлайди. Ўроқда йўқ, машоқда йўқ чўпон «х вариант»ни боплаб кўчириб, лотереясига ютуқ чиқиб, ўқишга кириб кетади. Домла пулни сўрайвериб, безор қилганидан кейин тегишли идорадан белгили пулларни олиб бериб, уни қаматтириб юборади…\nЯқинда ўқишга киришга тайёрланаётган болалардан бири репититордан: «Домла, «Қоралар фалсафаси» асарининг муаллифи ким?» -деб сўраган экан, «Мен, -деб жавоб берипти у. — Санларнинг фалсафанг кўкидан тўлаб, тест жавобини ёдлашдан иборат. Менинг фалсафам эса сенга ўхшаган манглайи қораларнинг пулини олиб, тўтиқушлар армиясини кўпайтиришдан иборат».\n← Аввалги Аввалги Нурулло Остон. Ҳаммаси олдинда (ҳажвия)\nКейинги → Кейинги: Нурулло Остон. Копир солиқ (ҳажвия)


Қайнонам, орага талоқ тушган, деб, куёвимни, умуман, яқинлаштирмаяпти | Muslimaat.uz\nМанзилингиз:Муслимаат»Барча мақолалар»Қайнонам, орага талоқ тушган, деб, куёвимни, умуман, яқинлаштирмаяпти\nBy Muslimaat on\t Sentabr 17, 2011 Барча мақолалар\nСАВОЛ. Ассалому алайкум, Шайх ҳазратлари. Ушбу сайтни кўриб, жуда мамнун бўлдим. Мени анчадан бери қийнаётган савол билан сизга мурожаат қилмоқчиман. Жавоб учун олдиндан раҳмат. Аллоҳ сиздан рози бўлсин. (Балки бундай саволга жавоб бергандирсиз). Мен 2 ойлик келинлигимда қайнонам билан келиша олмай, уйдан кетдим. Бўйимда ҳомилам бор эди. Шу бўйи куёвим билан мутлақо учрашмадик. Хатто телефон орқали ҳам гаплашмадим.\nҲозир фарзандли бўлдим. (Улар эгизак.) Аммо қайнонам, орага талоқ тушган, деб, куёвимни, умуман, яқинлаштирмаяпти. Фарзандларим ҳозир 3 ойликдан ошиб қолишди. Мен ўшандан бери онамникидаман. Айтинг-чи, ҳурматли Шайх, биз ҳозирда куёвим билан 10 ойдан ортиқроқ вақт мобайнида кўришмадик. Орага ростдан ҳам талоқ тушганми ва фарзандларим ҳам отасига бегонами?\nЭр талоқ қилмаса, ўз-ўзидан талоқ тушиб қолмайди. Сизлар ярашишни тезлатинглар, болаларингизни биргаликда тарбия қилинглар. Ота-оналарингиз ҳам Аллоҳдан қўрқсинлар. Сизларнинг орангизда ғов бўлмасинлар. Қайтага, ёшларга насиҳат қилиб, яраштириб қўйсинлар. Валлоҳу аълам.